text:
E lebbi cakkitiiɗi ɗii, laamu Muritani ko ko weri sawru tan. Kala ɗippuɗo, taƴanee kasoo duuɓi dutal ! Ñaawoore ɗo ɓuraaɓe doole potnoo fawde yaakaare, ko kuutorɗe ɗe laamiiɓe tami e juuɗe mum en, ina tooñira yiylotooɓe yooltude hujjaaji mum en. Wontii hankati, “ɗo dogee dañaama, ɗo huccee alaa”. Ko ɗuum heɓtii yimɓe fedde wiyeteende IRA fawaaɓe kuuge kasoo duuɓi 3 haa duuɓi 15, caggal nde leeptaa, sabu takkeende huunde nde tawaaka.
E lebbi cakkitiiɗi ɗii, laamu Muritani ko ko weri sawru tan. Kala ɗippuɗo, taƴanee kasoo duuɓi dutal ! Ñaawoore ɗo ɓuraaɓe doole potnoo fawde yaakaare, ko kuutorɗe ɗe laamiiɓe tami e juuɗe mum en, ina tooñira yiylotooɓe yooltude hujjaaji mum en. Wontii hankati, “ɗo dogee dañaama, ɗo huccee alaa”. Ko ɗuum heɓtii yimɓe fedde wiyeteende IRA fawaaɓe kuuge kasoo duuɓi 3 haa duuɓi 15, caggal nde leeptaa, sabu takkeende huunde nde tawaaka.
Ko ɗuum heɓtii jaaynoowo biyeteeɗo Seek Baay wul Seek Muhammed, berlinooɗo Kalifu faɗo, e yahdiiɓe mum ɗiɗo waɗnooɓe dille e ñaawirde (duuɓi 3 e duuɓi 2 kasoo) e sukaaɓe “Maani Chari Gazoil” . Doole kisal leydi ndii ina nganndiraa wasre : ko ndeen wasre ɗe kolli sukaaɓe M25 e “Maani Chari Gazoil” e ko sakkitii koo tooñannge sanndarmori gonɗo km 25 Nuwaasoot tooñi jabba lollirɗo Yero Gaynaako…
E tonngoode 149 en naamnditinooma « hol ko woni hakkunde laamu e IRA » ? Ngaal naamnal ñaawoore leydi ndii jaabtoriima ɗum kuuge kasoo juutɗe. Ko ɓe 13 jagganooɓe janngo mum e ɓaawo janngo mum pelɓondiral boowal Buuamatu, jeyaaɓe e fedde IRA, fawaaɓe kuugal kasoo, hakkunde duuɓi 15 e duuɓi 3.
E miijo Barahim Ebetti « ñaawoore ndee nuunɗaani. Laamu nguu ko ko yiɗi momtude yimɓe IRA, goɗɗum alaa, sibu alaa ko ɓe njotondiri e ɗee geɗe. » Bilal wul Dik, gooto e heedooɓe ministeer geɗe nder leydi e polisiyeeji 19 gullitinooɗi ɗii, wiyi aɓe njawi kuugal ngal, sibu ɓe naamndinoo ko 70 miliyoŋ kono ñaawoore ndee rokki ɓe tan ko 38 miliyoŋ. Banngeeji ɗiɗi ɗii kala mbiyi ko wullittooɓe mbele ñaawoore ndee ina waɗtee.
Eɗen ciftina tan ñaawoore ndee waɗii haala no feewi, tee heedooɓe yimɓe IRA ɓee mbattini ko geddude, nde kuuge ɗee ƴettetee ndee hay keedoowo gooto tawaaka.
Kamɓe wullitinooɓe ɓee ɓe ɗaɓɓiino yo Ñaawirde Warhoore (Cour criminelle) noddu jom boowal gaddungal haala ngal, heɗoo ɗum. Oon noddanooma nootii, haali ndaɓɓa, laaɓtuka. O wiyi o meeɗaa kalmaade hay gooto. Ko noon wonande geɗe goɗɗe jaltuɗe e ciimtol polis waɗi ngol, ngol o meeɗaa siifde. O wiyi nii omo sunii e pelɓondire baɗɗe ñalnde 29 suwee ɗee, tee, so Alla, o yiyaani hay gooto, hay fedde wootere caggal ɗee geɗe, o anndaa yimɓe IRA ɓee. O wiyi o waɗdiino e hoɗnooɓe e boowal ngal maslahaa, mbele ɓeen ina egga so lewru koorka maayii, tee omo faamondirnoo e maɓɓe. O hollii mette makko e pelɓondire baɗɗe ɗee tee o yamiraani hay gooto egginde wonnooɓe e boowal hee. Kaa haala ina luulndii binndi polis e wullitiiɓe ɓee gila dow haa les. Ko ɗum firti ? Ɗum firti ko ciimti wiɗto ɗo ñaawoore ndee tuugnii ɗoo, ko pentaaɗi ? Sikke naatii. Ñaawoore kasoo duuɓi potɗi nii noon fotaani tuugaade e geɗe tunwuɗe.
Ko ɗum addani pelle politik keewɗe wiyde wonde laamu nguu “ina huutoroo ñaawoore ngam ñawndirde luure politik”, ɗumɗoon noon “ina luulndii laawol”. Yanti heen “nannganooɓe ɓee mbiyi leeptaama mbele ina ngoongɗina ko takkaa koo”. Ɓe ngullitii, kono ñaawoore jaɓaani huccitande wullitaango maɓɓe. Yanti heen Muritani, leydi nganndiraandi warngooji, ina jeyaa e leyɗe ciifɗe Piɓondiral luulndingal leepte…
Haa e oo sahaa, ko leyɗe mawɗe mbammbunoo laamu Abdel Asiis sabu mum en sikkunoode won ɗo o heedani ɗum en e hare luulndiinde ownooɓe. Kono, kaayit mo dowla Amerik saakti e lewru mars 2016, kollitoowo laamu Muritani siifondiriino e Al Kayda nanondiral e hitaande 2010… kam e geɗe goɗɗe kaawniiɗe curɗe Muritani e baɗe ownooɓe kam e politik laamu nguu e sifaa kuuɓtodinɗo, ngoni ko e faamninde ɓe paamaano, wonde ardiiɓe Muritani ɓee njiɗaa peewal… Won heen nii ina koddiri wonde « Kuugal muusngal pawangal e Seek Baay ngal, kam e piggal sukaaɓe M25 e sukaaɓe ‘’Maani Chaari Gazoil’’ piyaa ko adii ɗuum ngal, e kuuge yimɓe IRA pawaa ɗee, ko jeertinaango ngo laamu nguu huccini e yimɓe fof ngam wiyde ɗum en “hankadi ko ngu pellitngu fiyde kala seppo, e muɓɓirde kunuɗe yimɓe doole.” Laamu nguu woni ko e etaade yaɓɓude kala wellitaare haala, e haɗde kala daranagol jojjanɗe aadee, e hakkeeji aadee ɗi doosɗe leydi ndii keptinani yimɓe fof ».
Yanti heen ina laaɓtani yimɓe fof ñawoore ndee rewaani laawol. Ko ɗuum addani Dental Dowlaaji Amerik wiyde “A min ngoƴaa no feewi kuuge muusɗe kasoo pawaaɗe hanki e yimɓe 20 jagganooɓe caggal pelɓondire baɗnooɗe ñalnde 29 suwee e Nuwaasoot, gila e laawol ñaawoore ngol haa yettii seedanfaaguuji ɗi Dowla oo holliti ngam fawde e jaggaaɓe ɓee kuuge… sappo e tato (13) e fawaaɓe kuuge ɓee njeyaa ko e fedde IRA, fedde haɓotoonde njiyaagu e nder Muritani… A min cunii no feewi e ko won heen mbiyi leeptaama koo. Dental Dowlaaji Amerik ina ɗaɓɓi wiɗto jooni jooni ngam laɓɓinde ɗee geɗe e bayyinde njeñtudi ngoon wiɗto, e ñaawgol yimɓe waɗɓe ɗee geɗe bonɗe”. E Dental Orop wiyde : « A min ngoƴaa haala nanniika kollitoowa jaɓɓugol ɓurtungol laabi ñaawoore, gila e laabi ñaawoore Muritani e hoore mum haa e laabi Piɓondiral Winndereewal luulndingal Leepte ngal Muritani jeyaa e mum. E min ɗaɓɓira laamu Muritani wiɗto luggo, yaawngo faatungo e ɗee geɗe, kam e takke leeptugol. A min njokki rewindaade ɗo ɓadii oo doosiyee kam e sifaaji mum to bannge ñaawoore ».
Ñaawooje goɗɗe mbaɗii ko ɓooyaani koo, tee njoofiri ko kuuge kasoo kaawɗe yimɓe.
Yeru, ñalnde 14 sulyee 2016, Ñaawirde Nehdi (Cour correctionnelle) fawii e biyeteeɗo Seek Baay wul Seek Muhammed kuugal duuɓi tati kasoo, sibu werliima kalifu jooɓnaaɗo konngol guwarnama faɗo. Ko noon kadi sukaaɓe njoyo (5) hollunooɓe mette mum en e ñaawoore makko ndee ñaawraa, pawaa kuugal kasoo duuɓi ɗiɗi.
“Geɗe kaawniiɗe ina mbaɗa e leydi hee, mettuɗe faamde. Neɗɗo fella neɗɗo, woppee ina yaha e haaju mum. Walla jaggiree sanngara, nanngee seeɗa woppee, sabu ko ɓiy Seneraal walla neɗɗo toowɗo e laamu hee. Ɗaɓɓooɓe hakkeeji mum en, walla suurtooɓe fenaande nanngee, cokee, leeptee, ñaawee kasoo duuɓi dutal !” Hono kuugal pawangal e yimɓe IRA walla oo berliiɗo neɗɗo faɗo, yettaaki ɗum. Walla kadi jahatnooɗo haaju mum, wiyaani, waɗaani, yimɓe laamu fotnooɓe reende ɗum, tooña ɗum, piya ɗum.
Ko hono ɗuum heɓtii suka jabba (rappoor) biyeteeɗo Yero Gaynaako (Yero Abdullaay Soh) ñalnde 16 ut 2016. E wiyde makko kanko Yero, « O umminoo ko Ɓoggee, nde o ari poosto sanndarmori gonɗo kilooji 25 ko adii Nuwaasoot, sanndarma gooto ɗoofi mo e oto, naatni mo e cuurel mum en, ɓe ƴattii mo, ɓe piyi mo, ɓe ngoppiti mo, o anndaa fof ko o waɗi ». Ko ɗum waɗi parti luulndo gooto winndude « Parti amen ina ñiŋa ɗee baɗe luulndiiɗe laawol, luulndiiɗe diine lislaam, luulndiiɗe hakkeeji aadee, ɗe nganndu-ɗaa ngoppaani hay gooto tee baawɗe yande e denndaangal ceŋɗe luulndo ngoo ».
Haa yeeso ko laawol !
Muttaar


c: text/html

text:
Taariika
Fulɓe Progressive Union (FPU) ko mojobere daraniinde fiyaakuuji renndo e pinal. Ko ehitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization (FYO).
Faandaare FPU ko marde e reenude pulaagu e Fulfulde nder e yaasi leydi Sarlon ndin, e tinndingol ɓiɓɓe ɓen pulaagu janngina ɓe no ɓe heɓirta doole e cemmbe nder e yaasi leydi Sarlon ndin.
Ko woni sabu sincugol FPU
Hino jeyaa e sabuuji sincugol ndee mojobere: dartanagol Fulɓe ɓe laamu Sarlon ngun wonnoo e tooñude nannga, haɓɓa, letta, mooɓa, sokoya e leyɗe kawtalje, wi’a Fulɓe jeyaaka e nder leƴƴi leydi Sarlon ndin, etagol no ɓe heɓira ɓuuɓtu e nder leydi maɓɓe ndin.
Ko on tuma -Alla hinno- Mohamed Alieu Jalloh (ɓurɗo lollirde M. A. Jalloh Mobil) e sukaaɓe wonnooɓe e janngude e duɗe toowɗe wano Porofesoor Abubacar Bah, Alla hinno Lawyer Mohamed Sadu Bah, Porofesoor Mohamed Alpha Bah, Chernor Abdulai Jalloh, Moodi Siray Jah, Sonna Jalikatu Rahman (oo meeɗii wonde Mayor laamorde nden Firiton ɓaawo ɗum), Moodi Umaru Dumbuya,e njulaaɓe (filooɓe) mawɓe wano Alla hinno Alhajji Abbas Alie, Moodi Musa Jalloh ekn. mooɓii haaldi fotti e sincugol ndee mojobere FYO, sabaabu arano on ko danndugol leñol Fulɓe ngol, faddoo tooñe laamu ngu Dr. Siaka Probyn Steven ardinoo ngun fewndo on tuma.
E hitaande 1980, mojobere FYO nden waylii wonti Fullah Progressive Union (FPU), nde suɓii ardiiɗo keso, kanko woni -Alla hinno- Alhajji Bailor Barrie. Mojobere nden ɓeydi heftineede, nde waɗti yuɓɓinde pottite hitaande kala ka ɓiɓɓe leñol fotta ɓeydoo anndindirde e huuwondirde. Mojobere nden ɓeydii wonde darantoonde dannda ɓiɓɓe leñol ngol e baŋŋeeji ɗin fow. Yeru, nde immike, nde ƴamii laamu ngun yo accitu kala Pullo nanngaaɗo nanngiraa tooñe. Mojobere nden huuwondiri e gollanooɓe laamu ngun haa ngal huuwondiral ɓeydi wallitaade e reenugol dannda leñol ngol, faddoo tooñe ɗen.
Ɓaawo duuɓi seeɗa yawtii gila mojobere nden sincaa e hitaande 1966, yoga e sincunooɓe ndeyahi Ameriki fii ɓeydoyagol ganndal, wano Lawyer Mohamed Sadu Bah, Ambasadeer Sulaiman Tijan Jalloh,Chernor Abdulai Jalloh, Mohamed Wurie Jalloh, Seray Jah, e woɓɓe kadi, ɓe sinci salndu FPU e nder Ameriki ɓe jokkitii e golle ko FPU jokkunoo kon e nder Sarlon. Ko e hitaande 1971 nde sincaa e nder leydi Ameriki ndin, mojobere nden wonti salndu (lisal) FPU aranuru sincaandu e yaasi leydi Sarlon ndin.
Ɓe winndi mojobere nden ka laamu e nder Washington, ɓe suɓii Moodi Alpha Ibrahima Barrie (ɓurɗo lollirde Alfaajo Bari) yo wonu hooreejo maɓɓe arano on.
Mooɓondire ɗen waɗti yuɓɓineede e nder galleeji terɗe ɗen, lewru kala mooɓondiree ka gooto e terɗe ɗen, ɗum addi woowtondiral, ɓeydi giggol e yurmondiral hakkunde terɗe FPU ɗen. Toraare Alla waɗaa, yahri non haa e hitaande 2008 fewndo FPU soodi galle e nder Lanham, ɗon wonti mooɓorde e janngirde ka ɓiɓɓe ɗuuɗɓe rewi, janngi haa wonti hannde ko’e yaakitoraaɗe e nder leydi Ameriki ndin.
No jeyaa e eɓɓooje FPU kese ɗen waɗtugol ndee nokkuure Galle Jamaa ɓurɗe kelɗude haa nafoore mayre ɓeydoo yaajude e layude.
Nafoore golle e balleFPU
FPU gollii golle heewɗe nafoore nder e yaasi Sarlon sabu duumagol maɓɓe e tambitagol ndee mojobere, saloo nde lancoo maa nde feccoo, sabu wakkilaare maɓɓe e yarlitaare maɓɓe duumiinde, e gollugol golle ɗe aldaa e ngaameelo aldaa e nguddam.
FPU wonii sabu yo Fulɓe Sarlon heɓtu hakkeeji muuɗum, ɓe wona leñol finungol anndungol wonde hay gooto ɓuraa ɓe e leydi Sarlon ndin. FPU wonii sabu yo laamuuji ɗin accu tooñugol Fulɓe ɓen, maa mooɓugol ɓe naɓta ka ɓe jeyaaka, maa nannga ɓe ukka e kasooji e hoore tooñne. Hanndeere ndee, Alla e FPU, Pullo hino toowni hoore e nder Sarlon hella baŋŋeeji ɗin fow fayda, si wonaa oon Pullo waɗɗo hoore mum njanano, Pullo no mari teddungal mum timmungal. Ka ɗuuɗugol, ko Fulɓe woni leñol tataɓol e nder leydi Sarlon ndin. Ka ganndal e jawle ɓe hikkoraaki ɓaawo.
Ka duuɓi 1960-ji, 1970-ji haa ka 1980-ji leƴƴi Sarlon ɗin tawtude laamuuji ɗin salino cut yo Fulɓe naatu ka parluman, ɓe wi’i Fulɓe ko jananɓe. Yeru, e hitaande 1982 hare waɗunoonde nden hakkunde Thaimu Bangura e JusticeAbdulai Babagalleh Timbo wonno sabu yo wonkiiji Fulɓe ɗuuɗɓe bonu e nder Bombali. Ko non kadi hare waɗunoonde nden hakkunde Moodi Alpha Ibrahima Barrie (lollirɗo Alfaajo Bari) e Ahmed Bala M. Kamara e nder Kabala.
Hannde ɗin hareeji accii waɗude. Darnde Fulɓe ɓen e nder baŋŋeeji ɗin fow waylike moƴƴii, ɓe heɓtii doole, ka laamu, ka jawdi, ka ganndal ekn. Pullo hino ardii partii politik, Fulɓe jaagorɓe no heewi, Fulɓe Ambasadeerɓe no ɗuuɗi, ka Ñaawirde Sarlon Mawnde nden Fulɓe tato wonii Chief Justice: Justice Abdulai Timbo, Justice Umu Hawa Tijan-Jalloh, e Justice Abdulai Hamid Cham, jaayndeyankooɓeFulɓe no heewi, njulaaɓe kam haalaaka, ekn.
Kono e hoore ɗee lowe kelɗuɗe jaŋtaaɗe dow ɗoo fow, haa jooni no woodi Sarlonnaaɓe saliiɓe cut yo Fulɓe lime hakkunde leƴƴi jeyaaɗi e nder leydi Sarlon ndin, hay si tawii ɓe ɗuuɗaa, ɓe jogaaki doole, lorra maɓɓe hino haani faddeede. E jaka haa jooni golle no haani jokkindireede haa faandaare FPU nden jojja, haa leñol ngol daɗa e baŋŋeeji ɗin fow, ngol heɓa ɓuuɓtu.
FPU waawii mooɓindirde jawle fii wallitagol ɓiɓɓe leñol ngol yo janngu, ɓe kelɗii e njulayaagal maɓɓe ngal, ɓe wallitike Sarlon e nder cenɗe ɗen fow, ka faggudu e ka ɓamtaare leydi ndin
Salndu FPU ndun Washington battinii e dawlaaji Ameriki kadi e haa calɗi goɗɗi sincaama e nder Georgia, New York, Massachusetts, Texas e Deware Valley, wooturu kala e ɗii calɗi wallitike fota e nder leydi Sarlon ndin.
Salndu FPU ndun Georgia neldii kontineerji kontineerji lekkeele e aalaaji wallitagol ñawndorɗe ɗen e janngirɗe ɗen Sarlon, ɗum waɗaama fotde duuɓi heewɗi, tawi haa jooni hino jokkaa. Salndu FPU ndun Washington wallitike e hesɗintingol juulirde Fulɓe ɓen Firiton, neldii kontineerji kontineerji ñaameteeji fewndo hare musidal nden Sarlon.
FPU soodii galle e nder Washington, ɗen galle wontii janngirde e mooɓorde wonande mojobere nden gila e hitaande 2008.
Fulɓe Progressive Union North America (FPUNA)
Miijo sincugol FPUNA ko ka WahtsApp fuɗɗori, waɗi hitaande jooni. FPUNA hino mari calɗi ɗuuɗɗi: Washington, Boston, Delware Valley, Georgia, New York, woɓɓe kadi no ka laawol. Si Alla muuyii, mojobere nden no eɓɓi layugol haa sudda leyɗeele Ameriki e Kanadaa.
Ñannde 7, 8 & 9 lewru Morso (July), 2017 mojobere FPUNA nden fampaa e nder Washington.
Faandaare FPUNA nden ko
Ƴellitugol Fulfulde e Pulaagu. Moƴƴintingol faggudu ndun (economic transformation). Ɓaŋtugol neɗɗanke. Reerɗingol Fulɓe ɓen fow yo tawtore e dille politiki.
Goomuuji FPUNA sincaaɗi
Goomu Jannde. Goomu Cellal. Goomu Pinal e Finndingol. Goomu Danndugol. Goomu Enterepreneeryaagal
Ɗii goomuuji hino halfinaa ɗaɓɓitugol laawi e wallingol (lelnugol) eɓɓooje kañum e ɗaɓɓugol pehe no jawle heɓorta ko eɓɓooje ɗen golliree. Goomuuji ɗin hino haani diisondirde e Yiilirde Siinoore FPUNA nden.
No FPUNA fuɗɗori haa no famporaa
Jooni helmere Fullah nden lomtiniraama Fulɓe, sabu ko nii leñol ngol woni e noddirde hoore mum, ko Fulɓe Progressive Union North America (FPUNA).
Golle moƴƴuɗe kelɗuɗe waɗaama gila FPUNA sincaa ka WhatsApp haa ñannde mojobere nden fampaa e nder Washington. Yimɓe kelɗuɓe, jannguɓe e marɓe, sukaaɓe e mawɓe, rewɓe e worɓe tawtoraama e golle ɗen gila ka fuɗɗoode haa ka timmoode, golle ɗen yawtii no moƴƴiri haa yimɓe ɓen fow haarii wewlere e weltaare…
Ko adii FPUNA mooɓondirde e ngal tumbondiral aranal fampoo mojobere nden, golle heewɗe keɗuɗe waɗaama, ɗe fuɗɗori diisondiral, yahi e joɗɗingol Yiilirde Siinoore happanaande dumunna (interim executive), ko ndee yiilirde toɗɗii Goomu Rewtotoongu Tuuginorde (Constitutional Review Committee). Nguu goomu halfinaa winndugol dokimanru ɗoworteendu mojobere FPUNA nden, ko ɗum woni tuuginorde nden. Yiilirde Siinoore nden kañum e senngo mum toppitii eɓɓugol no FPUNA famportee. Njaltudi ɗee mooɓondire e diisondire kelɗuɗe, wano Algaasimu Monoma Bah, halfinaaɗo yeeynugol on, humpitiri non, ko ɗum yi’uɗen ka Tumbondiral FPUNA, ko salndu FPU Washington ndun weerni tumbondiral ngal ñannde 7, 8 & 9 Morso (July) 2017.
Ñannde 07 Morso 2017: Fottugol Salmondira
Fulɓe ɗuuɗɓe fottii ka WhatsApp FPUNA yeewtii piiji ɗuuɗɗi, jannindirii ko yahata hitaande, kono ɓe meeɗaani yiidude gite e gite, ko ɗum waɗi ñannde 7 ɓe haaldi fottude ka Galle FPU Washington ɓe salmondira, ɓe ɓeydoo anndindirde. Hino jeyaa e tawaaɓe ɓen e arɓe ton Bibata Barry jeyaaɗo Burkina Faso, golloowoe leydi Botsuwaana, Dr. Ibrahima Seaga Shaw (Soh) iwɗo haa Angalateer, Moodi Bai Kabia (gooto e Sarlonnaaɓe hooloraaɓe e nder Ameriki), Moodi Mohamed C. Bah, ko oo ardii partii National Democratic Alliance (NDA), Yiiloowo Kuuɓal (Director General) United Nations Industrial Development Organization (UNIDO) wonɗo e ɗaɓɓude laamu Sarlon, Dr. Kandeh Kolleh Yumkella, e yimɓe iwruɓe e nder dawlaaji Ameriki seertuɗi tawtoraama nden ñalaande.
Ñaameteeji welɗi no hebilaa ɓadii, yimɓe moƴƴuɓe rewɓe e worɓe hino jaɓɓoo weerna arooɓe. Ko nii yahrii haa futuroo juulaa, Moodi Alieu Dausy Wurie, ko kanko woni Koolaaɗo Kuuɓal FPU Washington e Koolaaɗo Kuuɓal Yiilirde FPUNA nden, o ardii golle anndindiral ngal haa fow anndini ko’e mum e leyɗe maa dowlaaji ɗi ɓe immorii. Ɓaawo ɗum, Hooreejo FPU Washington on, Sonna Asiatu Jalloh-Kamara jaɓɓii fow wi’i ko toolii e nder Washington, o yelanii fow jam e yo golle eɓɓaaɗe ɗen laato e jam. Jeewte daɓɓe waɗaa, anndindiral nootondiri baŋ-woo-baŋ, ɓaawo ɗum toraare Alla waɗaa si yimɓe saakitii hino hebilanoo fottoygol janngo mum ka Hotel Sheraton e njamndi 09:00 Bimbi fii ñalaande ɗiɗaɓere nden.
Ñannde 08 Morso 2017: Tumbondiral ngal
Imminaaɓe calɗi FPU seertuɗi e hoɗɓe saatinaaɓe iwruɓe e mojobe seertuɗe fuɗɗii arde gila e njamndi 09:00 Bimbi, ɓe ari ɓe jooɗii. Ɓaawo kooƴe ittaama, ittiraama ñaameteeji kelɗuɗi, ɓaawo anndindiral e salmondiral waɗaama, Dr. AlieuShaw hunaa, o ari o yeewti seeɗa ko yowitii e nguurndam makko e no o naatiri e FPU. O jaŋtii wonde ko kanko woni Sarlonnaajo arano sincuɗo telewison heeriiɗo e nder leydi Sarlon, o sifii caɗeele e beleeɗe nguurndam ko o meeɗi hawrude e nder saare aduna. O jaarni, o weltanii ɓen addunooɓe ngoo miijo moƴƴungo fii sincugol FPU e hitaande 1966, o wasiyii wonde golle FPU ɗen hino haani toppiteede nawree yeeso. O arti e hunagol inɗe yimɓe yeewtayɓe ɓen e ngal tummbondiral.
Yoga e yeewtuɓe ɓen ko wano: Imaam Mohamed Sherrif Barrie, Chernor Abdulai Jalloh (gooto e tawanooɓe e sincugol FYO nder Sarlon 1966 e nder Ameri 1971), Sonna Asiatu Jalloh-Kamara (Hooreejo FPU Washington), Chernor Ahmed Jogor Jalloh (Hooreejo FPU Texas), Imaam Babagaleh Barrie, Dr. Abubakar Bah, Dr. Ibrahima Seaga Shaw, Haja Mariama Fofanah, Moodi Abubakar Jalloh, Dr. Umaru Bah e woɓɓe kadi.
Yeewtooɓe ɓen ardiri gooto gooto, kono gooto kala e maɓɓe mani FPU gila ndee mojobere sincaa ɓurii duuɓi 50, gooto kala hino wasiyoo no nde toppitortee, e salagol nde yeeboo maa nde feccoo. Yeewtooɓe ɓen meemi baŋŋeeji ɗin fow e fiyaakeeji ɗin fow gila semmbingol e jannugol jiwɓe ɓen (ɗum woni sukaaɓe rewɓe) e yaññugol ɓerɗe men ɗen uddita ɗe fii jaɓɓagol ɓiɓɓe leñol ngol fow wonaa ɓen wowlayɓe Fulfulde tun, kono ko kala mo ƴiiƴam mum woni Pullo hino haani jaɓɓeede hollee enen fow ko e neene-gooto baaba-gooto, hay gooto ɓuraa goɗɗo. Ɓural Pullo ko fotde ko o gollani e ko o yarlitanii Fulɓe ɓen, wonaa lasli makko, wonaa dammbe, wonaa kadi jawdi maa ganndal makko.
Chernor Bah: Yeewtere Mawnde nden
Jeewte ɗen fow hino hitti fota, kono yeewtere Chernor Bah, oo teddiniraaɗo yeewtere mawnde nden (Keynote speech) hollii nden ñannde pellet si sukaaɓe ɓen halfinaama gollal hiɓe gasa waɗude ngal no haaniri non. Oo suka kecco mo Alla toowni darnde mum meeɗii teddineede e nokkuuje mawɗe nder adunaaru ndun, ka Dental Afriki o yeewtii, ka Dental Erop o yeewtii, ka UN o yeewtii, kala ka laamɓe winndere ndee noddaa yo yeewtu, himo noddee o yeewta… Kono o hollii nden ñannde wonde gila Alla fuɗɗii toownude darnde makko, ko hikka o ɓuri weltaade sabu ɗoo ko ka makko e hakkunde yimɓe makko ɓen tigitigi… alaa ko ɓuri ɗum welde.
No jeyaa e yeewtere makko:
“No jeyaa e ko haanuɗen waɗude, reerɗingol, mooɓindira doole men ɗen fow, doole gooto kala e men, enen e seertugol men, e ɗuuɗugol pine men e leyɗe men ka jeyaɗen, hiɗen haani reerɗinde Fulɓe ɓen fow yo mooɓondir, gooto kala wallira fotde ko waawi kon. Pullo hay gooto ɓuraa Pullo goo, enen fow hiɗen waawi heƴude e nder mojobere FPU nden, heƴa e nokkuure wootere.
“Enen Fulɓe ko en leñol gootol kono pellet en wonaa huunde wootere, woɓɓe e men ko iwdi Fuuta Jaloo, woɓɓe ko iwdi nokkuuje goo, no gasa ɓurɓe ɓen e men ko diina lislaamu jokki, kono no woodi woɓɓe hakkunde men wonaa kan woni diina maɓɓe, diinaaji men ɗin hino waawi seertude, mecce men ɗen, leyɗe men ɗen fow hino waawi seertude, kono wonen yimɓe jaɓooɓe koo ko seerti, waawɓe mooɓondirde e nokkuure wootere diisondira no ngol leñol ɓamtora ngol yahira yeeso.
“Yimɓe ɗuuɗɓe wonɓe hakkunde men no gasa hino waawi Fulfulde fota, kono ko ɓuri 60% e nder ɓiɓɓe leñol hannde waawataa Fulfulde, kono ɓe añaa ɗemngal ngal, ɗaɓɓen laawi e pehe no ɓiɓɓe leñol ngol wonira neene-gootooɓe baaba-gootooɓe tawa gooto kala e maɓɓe hiɗen waawi naftoraade mbaawdi mum ndin, heewɓe e ɓen ɓe waawaa wowlude Fulfulde no yiɗi ɗemngal ngal ɓuri heewɓe waawɓe wowlude ngal, ko non kadi ɓe yiɗiri leñol ngol ɓuri heewɓe. Enɗam pulaagu ɗam hakkunde men hino haani tiiɗude heɓa doole ɓuri kala huunde e nder oo aduna.”
Ngeenaariiji barkinoraaɗi mawɓe Sarlon
Ko e ndee ñalormaare FPUNA yeɗi yimɓe njowo ngeenaariiji barkinoraaɗi mawɓe Sarlon walluɓe Fulɓe walli leydi ndin balle duumotooɗe haa ñannde darngal. Mawɓe barkinoraaɓe ɓen e yimɓe njowo yeɗaaɓe ngeenaariiji ɗin hino jaŋtaa ley ɗoo:
- Ngeenaari Almaami Raasin fii Ardungal & Giɗo Jam (Almamy Rassin Leadership & Peacemaker Award) yeɗaama Ambasadeer Amadu Jalloh
- Ngeenaari Almaami Abdul Rajaak Jallo fii Basiira (Almamy Abdul Razak Jalloh Visionary Award) yeɗaama Moodi Mohamed Alpha Bah
- Ngeenaari Muusaa B. Jallo fii Hiwgol(Musa B. Jalloh Advocacy Award) yeɗaama Moodi Mohamed Wurie Jalloh
- Ngeenaari Alhajji Bayillo Bari fii Neɗɗankaagu (Alhaji Mohamed Bailor Barrie Humanitarian Award) yeɗaama Alhajji Mohamed Alieu Jalloh
- Ngeenaari Alhajji Saajaliiw Bah & Alhajji Ciwto Jallo fii Jannde(Alhaji Sajalieu Bah & Alhaji Chiwtor Jalloh Education Award) yeɗaama Moodi Sajoh Bah
Dokke kaalisi e jawle
Ka mooɓindirgol e okkugol kaalisi wonande FPUNA, gooto kala okkii fotde ko waawi, woɓɓe okki $2 000.00, wano Chernor Abdullaahi Jalloh, woɓɓe $1 000.00, woɓɓe okki kontineer lekkeele wano Moodi Mohammed L. Bah, ekn.
Fula Flute
Naalanke men jeyaaɗo e ɓurɓe waawude wuttugol ceri tawtoraama e ngal tumbondiral gila bimmbi haa jemma, kanko woni Bayillo Bah mo diɗɗalFula Flute, nden ñannde o ɓeydii welnude tumbondiral ngal kanko e ɗii ceri makko welɗi heɗaade. O jaaraama ko aldaa e keerol. Kala yiɗɗo jokkondirde e makko, ko tonngoode talifon makko nii: +137-499-3643. Himo waawi golle makko ɗen fota, sifa makko ɗuuɗaa.
Joɗɗingol Yiilirde Siinoore
Ɓay ɗee cofte jaŋtaaɗe dow fow waɗaama, goomuuji ɗin jaŋtaama, imminaaɓe calɗi FPU ɗin fow heftini tuuginorde FPUNA nden. Kadi ɓe haaldi ɓe fotti ɓe fow maɓɓe wonde hankadi jaraa woote no waɗee, hay gooto e imminaaɓe ɓen walla calɗi FPU ɗin salaaki ngoo miijo. Ɓe holli wonde yondee Yiilirde Siinoore waɗunde golle ɗen ko yahata hitaande, yo jokku golle FPUNA ɗen e ngal ardungal aranal haa fotde duuɓi ɗiɗi. Golleeji terɗe Yiilirde Siinore nden waylaama seeɗa, terɗekese ɓeyditaama.
Nde tawnoo hay gooto salaaki miijo imminaaɓe calɗi FPU ɓen, halfinaaɗo woote on noddaa, kanko woni Dr. Abdulai Barrie, o ari o inniti terɗe Yiilirde Siinoore nden gooto gooto, o yamiri ɓe yo ɓe woondu, o janngani ɓe woondoore nden ɓe woondi haa gasi e yeeso jamaa on, ko nii FPUNA jibiniraa e nder Washington e hoore jam e moƴƴere.
Yiilirde Siinoore FPUNA nden ko nii lelori:
Hooreejo: Chernor Abdulai Jalloh
Cukko Hooreejo: Chernor Ahmed Jogor Jalloh
Koolaaɗo Kuuɓal: Alieu Dasy Wurie
Ballo Koolaaɗo Kuuɓal: Almamie Razak Seray-Wurie
Maroowo Jawle: Mohamed Juma Jalloh
Koolaaɗo Finansi: Mohamed Yusuf Bah
Ballo Koolaaɗo Finansi: Chernor Baa
Koolaaɗo Yeeynugol: Algassimu Monorma Bah
Koolaaɗo Njuɓɓudi: Mohamed Baa
Ballo Koolaaɗo Njuɓɓudi: Khadijah Diallo
Sawru Parlaman: Osman Shaw
Ballo Sarwu Parlaman: Abdul Karim Barrie
Kordinanoowo Rewɓe: Kadie Ballah Jalloh
Ballo Kordinnanoowo Rewɓe: Bashiratu Bah
Joɗɗingl Jonnde Yiilooɓe
Joɗɗingol Jonnde Yiilooɓe (Board of Directors) nawraama yeeso haa salndu kala e calɗi FPUNA ɗin waawa neldude lomtotooɓe ɗiɗo ko lomtoo ɗum ka Jonnde Yiilooɓe. Ɓen lomtotooɓe wonay gollidooɓe e yiilirde siinoore nden.
Ko hella njamndi 17:00 golle ñalorma ɗen hombaa, saakitaa, haaldaa artoyeede e najmndi 21:00 fii hiirde fampagol FPUNA nden.
Jemma, gila njamndi 21:00 yimɓe tedduɓe fuɗɗii arde, yahri non, tawi hiraande no hebilaa, yimɓe ñaami haa haari, jeewte daɓɓe waɗaa. Dr. Baba Konare yeewti fii kisal e mojobere Kisal nden e ko ɓe jokki fii wallitagol Fulɓe egga-hoɗaaɓe wonɓe e tampineede e nder leyɗe ɗuuɗɗe e nder Afriki. Saajo Bah yeewti fii Fulfulde e no ɗemngal ngal lo’iri hannde nder mejaaje mawɗe wano BBC, VOA, RFI ekn. E no ɗemngal ngal faɗiri njuɓɓudi wallitotoondi no Fulfulde tabitira waawa ñiiɓude, yeru duɗe e jaaɓihattirdeeji, jaayndeeji e deftorɗi, rajooji e telewisiyonji ekn.
O sakkitori jaŋtagol yoga e ko Goomu Peeral ngun golli gila e hitaande 2008, gila e winndugol saakita winndanɗe ka internet, wallifagol defte e caggitorɗe, janngingol e eltugol hebila jannginooɓe, haa e wallitagol e golle gannde kese (ITCs) wano firde Facebook, ekn.
Ɓaawo ɗum gimi e gami tokkii ɗon, yimaa amaa haa e njamndi 02:00 jemma, FPU Washington fahin anndintini wonde janngo mum, mooɓondiral e waynondiral hino eɓɓi yuɓɓineede ka ñiiɓirde FPU, bismilla e tooli kala waawɗo tawtoreede. Yimɓe ɓen saakitii, fow hino weltii.
Ñannde 09 Morso 2017: Piknik e BBQ ka ñiiɓirde FPU Washington
Nder ndee ñalaande yimɓe arii fottude ka galle FPU Washington, teewu juɗaangu ngun yoni yok, yimɓe ari ñallii dakmitaade, anndindiral ɓeydii hakkunde musiɓɓe ɓen. Hay gooto faalanooka tultude ton, kono min Alla muuyaano yo mi tawtoree sabu hari Jalluɓe ɓen naɓorii lam.
Hiɗen sabbii tumbondiral aroowal ngal, fewndo ɗoo, salndu FPU kala hino wi’ude ko kañum weernata ngal, si Alla muuyii.
On jaaraama.
Tasko: inɗe yimɓe ɓen e yettooje maɓɓe no winndiraa mbinndudi Engeleere/Faransiire, yeru Shaw (ko Soh firti), Jalloh/Diallo (Jalloh), Barrie (Bari), Jalloh Bailor (Bayillo), Chernor (Cerno), Alpha (Alfaa), Alphajor (Alfaajo), Jogor (Jogo), ekn.
Kɗl. Saajo Bah (Peeral.com & Misiide.net).Leiden, 21/07/2017

robotstxt: allowed

filter: keep


text:
Tuggude e lewru colte fayde e lewru siilto hitaande 2015, njuɓɓudi Oxfam ena darnannoo miskineeɓe wonɓe e nder gure tunndo Ligisayba Gorgol ballal cede (kaalis).
Tuggude e lewru colte fayde e lewru siilto hitaande 2015, njuɓɓudi Oxfam ena darnannoo miskineeɓe wonɓe e nder gure tunndo Ligisayba Gorgol ballal cede (kaalis).
E nder wuro fof, njuɓɓudi ndii ena winnditii heen fotde 38 haa 39 fooyre tawi ko pooye pamare doole to bannge ngalu. Lewru fof maayndu, no gollotooɓe e laamu nii, fooyre kala ena heɓatnoo fotde 22.000 mbuuɗu e ceede Muritani ngam sukkirde jolɗe mum to bannge faggudu. Caggal ko ngaal ballal dartii e lewru siilto ɓennundu nduu, Oxfam ɗaɓɓiri ɗe, kannje pooye ɗee ko jolde hikka Waalo caggal nde addani ɗe aawdi samme fotde 16 muudo, wuro fof.
E nder wuro men Tummbere Jiinge, hannde ko jabbere ngesa ba 13 ektaar kono kadi hay rewɓe ɓee eɓɓanaama nammbuuji ɗo ngollii.
Njaay Saydu Aamadu


text:
Daartol iiñcuru ndu : So on njiɗii mbiyon ɗum «dillere ooñtugol» walla kuudetaa, geɗe gootel ina laaɓti : jandingol laamu Siidi wul Sheek Abdallaahi oo subaka 6 ut 2008, jibinii luural ɓeydongaal, ñalnde kala, yaajde e mettude mettude ñawndude.
Darnde gollooɓe politik waylaaki ko maantini, Siidi fof e woppiteede, «jeewte kuftodinɗe demokaraasi» (JKD) fof e yuɓɓineede (ɗe won e tooñooɓe inniri «Jeewte Demokaraasi Senerooji»),
ammbasaduuji Orop ɗii fof e ɓuuɓtande mbayliigu politik ngu.
Eɗen mbaawi dottirde nii : senerooji e wallidiiɓe mum en ngoni ko e foolde e nder leydi he, luulndo kuudetaa o, ñalnde kala ina ɓeydoo heɗaneede e nder winndere nde, dipolomaasi Oropnaaɓe fof e heewde jaj-jajti.
Pelɓondiral hakkunde wonanɓe «ooñtugol» e daraniiɓe dagaare Doosɗe hawriti ko e caɗeele faggudu leydi ndi. Ɓooyii, ko adii no feewi iiñcuru faggudu winndere nde, ko faggudu leydi ndi ɓurñitii, natti rewde laawol, natti wondeede ko moƴƴi e ko boni. Teeŋtugol heen geɗe kaɗaaɗe (tarafik dorog, e simme, ko ɓuri teeŋtude) e calsalti mum e nder renndo he ina paayni, kulɓini yimɓe no feewi, heewɓe ina njenanaa pay-ɗen ko e dowla mafiyaa. Ustagol njaru ugiyya battindiingol ngol kam e caɗtugol weccudi (ustagol dewiisaaji) ɓeydi ko caɗeele. Ɗum so yantii e kuuge winndere nde jogiri fawde e leydi ndi, eɗen mbaawi wiyde wonde faggudu leydi ndi fayi ko iiñcuru bonndu.
(…)
Ndutto-ɗen e ngonka e geɗe caabiiɗe pelɓondiral hannde ngal, ƴeewen sababuuji luggi baawɗi faamninde en teeŋtugol e kulɓinagol iiñcuru politik Muritani woni hannde ndu.
Sokkiniiji (ɓiɗɓe tekke) (kuutorɗe)
Kolonel Abdul Asiis e Gaswaani ngonaano anndaaɓe e sahaa nde liɓata laamu O. Taaya nde. Wonande tolnodiiɓe maɓɓe e larme he, ɓe ngalaano hattan e jimme waawde ardaade laamu. Ɓe ngalaano hay humpito politik wooto, tee ɓe nganndaaka no feewi e nder larme he. Ko ɗum addani ɓe soklude wallondirde e jagge konu goɗɗe. Kolonel Ely e Abdarahmaan wul Buubakar, ɓurnooɓe hormeede e nder konu he, njaɓi jeytoreede e Goomu Kooninkooɓe ngam Nuunɗal e Demokaraasi (CMJD), njaɓi wallitde kuudetaa o kam e wallitde hisnude ngootaagu konu ngu.
Nii woni CMJD ummanii diisnondirde (ngal yuɓɓaani, keewngal pergitte) e doole politik leydi ndi kam e pelle renndoyankooje. Hay so tawii noon ñalɗi diisnondiral juɓɓinanooɗi e lewru oktoobar 2005 njuumtii e nanondiral (cosgol CENI, lelnugol ɗowngo golle, baasgol terɗe CMJD e guwarnama wonde kanndidaaji, ekn…), ittaataa pergitte keewɗe mbaɗii, ko wayi no : calagol CMJD fuɗɗaade ñawndude gagga taccinaaɓe, kam e yiɗde leefɗinde partiiji politik e tafgol «jaambureeɓe».
Partiiji politik ɗi mbaawii lollinde koye mum en e dañde «fiilaaɓe» e nder wooteeji nokkuyankeeji ɗi, hono woote toɗɗagol meeriiji e depiteeji. Kono woote ɗe cemmbinii doole gaadanteeje renndo ngo. Kanndidaaji «jaambureeji» ɗi CMJD heedannoo, ko kam koonii e woote he, kuccani heblude poolgu kanndidaa militeer en e woote gardagol leydi.
Kanndidaa militeer en
Anndude mbele Siidi wul Sheek Abdallaahi ko kanndidaa CMJD walla jagge gardinooɗe konu ngu e oon sahaa wonaa huunde ɓurnde himmude. Himme mum tan ko so tawii ina waawi addande en ɓeydaade faamde geɗe dogooje hannde ɗe. Feere nde ƴettaa ko e nder CMJD ; pecce tati ina ngoodnoo e nder militeer en ɓe wonande darnde fotnde dareede e woote ɗe : Miijo adanngo ngo wiyi ko yo CMJD ittu heen juuɗe mum, woppa woote ɗe njahra no poti yahrude nii. Ko ɓuri heewde e joginooɓe ngooɗoo miijo ko ofiseeji gonannooɗi Ahmed wul Daddaa, sibu maɓɓe yenaneede poolgu Ahmed so tawii militeer en naataani e woote he. Miijo ɗiɗmo ngo, ko yo militeer en naat heen. Ardinoo ngooɗoo miijo ko wul Abdel Asiis e Gaswaani. Daliilu maɓɓe ko yiɗnoode falaade gartugol e laamu he yimɓe laaminooɓe. Ina sikkaa noon, won ko ɓe kaalaani, so añde ɓe militeer goɗɗo arditaade ɓe, hay tawii noon ko denɗum gooto e maɓɓe. Miijo Abdul Asiis e jahdiiɗo mum ko dañde neɗɗo jooɗantooɗo ɗum en e jappeere he, hay so manndaa gooto. Miijo tataɓo ngo, ko miijo Eli. Eli ko hoore mum yiylantonoo, hay so tawii noon omo anndi wonde laawol ngol ina ñaaɗi. E daawal ngal o ardii ngal fof, o meeɗaa seerde e yiylaade soɗde e sariyaaji he, mosel ngel ina addana mo naftoraade ngonka ka, e sifaaji keewɗi noon, gila e telɓingol haa e jiilyiiltugol : baasgol ɗooftaade konngol mum, ballitgol Ahmed wul Dadda (mo ɗum fuunti ko juuti), baggingol woote kartal danewal.
Neɗɗo leefɗo, mo alaa ko yiɗi
Miijo wiyngo yo ɓe naat heen ngo fooli. Siidi suɓaa e doggol yimɓe joopaaɓe ina mbaawi ardaade leydi ndi. Kono, alaa ko ɓe nganndi e makko no feewi. Walla, seeɗa mo ɓe nganndi e makko, ko wonde mo neɗɗo mo alaa ko yiɗi, goƴaaɗo seeɗa ngootaagu ngenndi ndi, jiɗɗo gollanaade potnditgol renndo ngo to bannge pinal e leƴƴi.
Ina jeyaa sikke alaa e ko addani mo suɓeede, sabu makko wonde keynum Abdul Asiis. Ko ina wona duuɓi 40, o meeɗaa fennude ko wiyetee e makko ko, e kampaañ woote ɗe kadi, o meeɗaa fennude ko wiyetee ko militeer en ngaddi mo ko.
Eɗen mbaawi wiyde tan, ko ɗum woni yummum luural jogorngal kewoyde hakkunde silaama e kurus ngal : kaɓɓondiral ngal winndaaka hay nokku, hakkunde nafooje e payndaale ceertuɗe. Ɗum noon gooto kala ina waawi loowde heen, walla faamirde ɗum no henanirii ɗum. Hade ɗuum, gooto e maɓɓe kala daraniima poolgu. Ɗo daawal hakkunde ɗo, militeer en kaaldi e Seyn wul Seydaan (garɗo tataɓo e daawal gadanal ngal), Siidi kam ne heɓi Masawuud, hooreejo APP. Seyn ardinaa guwarnama gadano, mo nganndu-ɗaa ko guwarnama politik hay so tawii ina wiyee ko o guwarnama «karallo». APP rokkaa jaagorɗe nay, yantude e gardagol Asammbele ngol Siidi waawni, nde tawnoo keeweendi depiteeji ɗi ngonanaano ɗum.
Juumre adannde e luure gadane
Jooɗiima ko juuti ina sikka wonde militeer en ɓe ko nuunɗuɓe, maa ɗoofo ko kuninoo ko, so woɗɗitaade politik kala (toɓɓere sappoɓere e nder toɓɓe 24 ɓe kunaninoo winndere nde). Kono wonaa ɗum tan : ina gasa tawa omo sikkunoo wonde Asiis e Gaswaani ina ndewa mo ñamaande. Ina sikkaa ɗum na jeyaa e ko addani mo heeroraade kanko tan ko fayti e politik e woppitde ɓe kala ko fayti e konu, aɓe mbaɗa heen ko ɓe mbelaa : ɗo, Siidi juumii ɗo juume tati : o woppii gollal makko teeŋtungal, so wonde gardiiɗo dowrowo konu, o yaɓɓii doosɗe gardagol konu, o tafrii juuɗe makko sawru ndu o jogorii fiyreede. Kanko fof noon e seerndude sifaa no o ardi e laamu he nii, e sifaa no o foti jogoraade laamu ngu. Ko ɗum tagi, hay so tawii o ɓaɓɓirii koninkooɓe ɓe yo ndokku mo inɗe fotɓe toɗɗeede hilifaaɓe, o diisnaaki ɓe ko fayti e lelngo guwarnama o.
Nii woni, ñalnde 27 suwee 2007, tawi jeeyngal bonngal ina waɗee e leydi he, kollitoowal bonanndeeji gartugol mooliiɓe e leydi he, hooreejo leydi o waɗi diskuur e rajo e tele, heptini darnde laamu Muritani e bonanndeejo baɗnooɗi e 89-90, o holliti heen pellital makko yuɓɓinde gartugol mooliiɓe ɓe ko ɓuri yaawde e rokkitde ɗum en denndaangal hakkeeji mum en. Tini diskuur o ko yumɓe ɗiɗo, maa tato. Abdul Asiis e Gaswaani, takkaanaaɓe galoŋ Seneraal e daawal hakkunde ngal, tinaani. Ñalnde 3 settaambar parlemaa ƴetti kuulal paytungal e njiyaagu. Ngaal kuulal ina toɗɗii kuuge karminooje kala golle walla biyaate ceyfitooje neɗɗo walla leñol sabu iwdi mum renndo. Ngolɗoo laawol kadi, o waynaaki Senerooji.
Hankadi, kamɓe ne ɓe paamii wonde «sokkini» maɓɓe loowaama wonki, taƴii ɓoggi. Ɓe potii nii faamde, hol to o tiindii, e hol doole politik o jogori ɓaggaade ngam tabitinde tuugnorgal makko golle.
Ina jokki
Abdullay Siree Bah (Biladi)
Fulo : Bookara Aamadu Bah


text:
Lofu nguu juuti kono ɗo fayanoo yettaama caggal laabi 5 ko diisndirteeɓe renndo teeru Ciloñ, mbiyi loppet ɓetataa koppareeje potɗe golloreede e ooɗoo sahaa nanondiral woodi caggal nde mawɗo leydi ndi holliri yo ɓe laawɗin koppareeje ɗee. ɗum tolniima e 146 miliyoŋ pawɗi 195 ujunere pawɗi. Booñ ; tawi ko e pecce ɗiɗi waɗaa. 99 miliyoŋ pawɗi 75 ujunere e 716 mbuuɗu e fiftinaaji 7, cfa ɗum fayi ko e nguurnrndam meeri oo. 47 miliyoŋ e 17 ujunere e 136 mbuuɗu e fiftinaaji 4 ɗum ko darnirgol golle. E ciifondiral nguun ngalu, ko 46 diisnondirteeɗo ko gooto woni mo tawaaka, 8 calii wootde 37 ɓennini ɗum. Saliiɓe ɓee noon kollirii wonde ko renndo ngoo darni ɗumen toon, wonaa hooreejo leydi ndii. Ndeen noon ɓe mbaawaa yawtinde ngam weltinde hooreejo leydi ndii e ko rewaani laawol.
Abou GAYE
CILOÑ : SADTIINO KONO BOOÑ OO WOOTAAMA
Lofu nguu juuti kono ɗo fayanoo yettaama caggal laabi 5 ko diisndirteeɓe renndo teeru Ciloñ, mbiyi loppet ɓetataa koppareeje potɗe golloreede e ooɗoo sahaa nanondiral woodi caggal nde mawɗo leydi ndi holliri yo ɓe laawɗin koppareeje ɗee. ɗum tolniima e 146 miliyoŋ pawɗi 195 ujunere pawɗi. Booñ ; tawi ko e pecce ɗiɗi waɗaa. 99 miliyoŋ pawɗi 75 ujunere e 716 mbuuɗu e fiftinaaji 7, cfa ɗum fayi ko e nguurnrndam meeri oo. 47 miliyoŋ e 17 ujunere e 136 mbuuɗu e fiftinaaji 4 ɗum ko darnirgol golle. E ciifondiral nguun ngalu, ko 46 diisnondirteeɗo ko gooto woni mo tawaaka, 8 calii wootde 37 ɓennini ɗum. Saliiɓe ɓee noon kollirii wonde ko renndo ngoo darni ɗumen toon, wonaa hooreejo leydi ndii. Ndeen noon ɓe mbaawaa yawtinde ngam weltinde hooreejo leydi ndii e ko rewaani laawol.
About the author /
Lewlawal Communcation
Post your comments Annuler la réponse.
Ziar annuelle 2018
Rajo Lewlawal
Ayaawo
Cakkite+
-
-
EERAANGO GALLE SAYDKU UMARPosted in: Joljole Comments: 0
-
WUROSOOGI : PALEE PALEE HAKKUNDE SANNDARMORI E JOOM MOTOOJI ENPosted in: Renndo Comments: 0
-
WARNGOOJI KAASAMAAS : HOL NO HUUNDE NDEEE YAHRI ? (AAMADU JAW)Posted in: Joljole Comments: 0
-
KANEL : JOGAGOL FOORAAS OO JIBINII LUURALPosted in: Joljole Comments: 0
Popular+
-
ÉLIMINATOIRE DE LA CAN 2017 : LE SÉNÉGAL DANS UNE POULE ABORDABLEPosted in: Coftal, Joljole Comments: 0
-
-
-
Liste des 99 premiers compagnons de El Hadji Omaroul Foutyou TallPosted in: Joljole Comments: 0
-
MARIAGE : MAMADOU SY TOUNKARA DE LA 2STV DANS LE RANG DES POLYGAMESPosted in: Cellal Comments: 0
-
CUDDIIƊO HOOREEJO SENEGAAL: KO POT-ƊEN ANNDUDE E MARIYAM FAY SALPosted in: Dawrugol Comments: 1
-
MBALLUDI LAAMU NGUU E MISKIIN EN : NDAARTUGOL KAAYITAAJI JIBINANNDE KO HEEN FAWIIPosted in: Renndo Comments: 0
-
La ziarra annuelle de la famille omarienne célébrée à partir du 22 janvierPosted in: Joljole Comments: 0
-
-
Random+
-
DEFTERE HESERE : SAGGITORDE PULAAR E ƊEMNGAL ITALI NAATII JEHREPosted in: Joljole Comments: 0
-
KAWGEL WDUNA FUKUBAL : WAYRII NIH UURDUDE SENEGAALPosted in: Joljole Comments: 0
-
NJOƁDEELE ARDIIƁE GURE TOKOOSE: HOL KO MIIJO NGOO JOGORI JIBINDE?Posted in: Joljole, Renndo Comments: 0
-
JAAYNDEEJI SENEGAAL ALTINE 12 KORSE 2017Posted in: Joljole Comments: 0
-
CHAN 2015 : C’EST MAL PARTIE POUR LE SENEGALPosted in: Coftal Comments: 0


text:
Njuɓɓudi laamlaamu Mali
Laamlaamu Mali ko dental dowlaaji keewɗi e diiwanuuji keewɗi wonnoo. Ardinoo diiwanuuji ɗii ko guwerneeruuji biyeteeɗi Farin walla Farba, tee ina woodnoo wasiir (jaagorgal, kalifu) gardinooɗo jaagorɗe keddiiɗe ɗee (premier ministre). Ina sukkunoo e Laamlaamo hee diiso yimɓe ɓooyɓe (hoohooɓe konu, e siwil en e seernaaɓe). Denndaangal jamirooje politik e njuɓɓudi ƴettetenoo ko e joɗnde diiso hee.
Alaa doosgal yuɓɓinnoo lomlomtondiral e joɗnde laamu hee. Heen sahaaji ko miñiraaɗo, heen saahaaji ko ɓiy laamɗo oo lomtotoo ɗum. Kono kadi ine hasii ndee kooninke jontaaɗo keɓtirta laamu nguu doole mum (kuudetaa).
To bannge faggudu, laamu nguu ƴoogatnoo ngalu mum fof ko e oogirɗe kaŋŋe e kiri e njulaagu mawngu taccusaharaa. Ko ndeen soñteende addannoo gure bayɗe no Waalata e Tummbuktu e Jenne e Ñaani ƴellitaade e soñtude. Renndo ngoo tuuginoo ko galleeji jaajɗi.
To bannge diine, dowla oo alaano diine laawɗinaaɗo. Laamlaamo oo noon ko juulɗo wonatnoo hay so tawii ko ɓuri heewde e yimɓe wuurnooɓe e Mali ko sanamiyeeɓe. Ɓesngu nguu ina jaɓi wonde rokki laamlaamo oo semmbe mum ñenngeejo oo ko diine Lislaam. Kanko laamlaamo oo ne, o meeɗaa teeɗanaade tuubnude yimɓe ɓee. Njiyaagu ina laatinoo huunde woodnde e renndo yonta hakkundeejo Mali, tee ko kam woni sewnde ngalu ummoriingu e golwole ; ndaa juulɗo waawaa jiyɗinde juulɗo hono mum. Ko ɗuum woni nafoore wonnoonde e waasde tuubnude keeweendi ɓesngu nguu.
Diiwaan Manding (walla Manden) oo feccinoo ko e tunɗe tati ɗe galleeji malinkee en ngardinoo : Konnde en laaminoo tunndu Do, Kamara en laaminoo Bure e Keytaa en, Tarawore en e Konaate en laaminoo tunndu Kiri. Hedde 1050, galle Keytaa en waawtii keddiiɗi ɗii. Ɓe tuubi, ɓe naati Lislaam, ɓe calii ɗooftaade laamlaamu Ganaa.
E maayirɗe teem XIIɓiire, Naare Magan Konaate, baaba mum Suñnjata Keytaa laaminoo manding. O jooɗinoo ko Ñaani gonɗo e diiwaan Sigiri (Manding ɓooyɗo) e nder leydi Gine hannde ndii. O yiylii haɓɓondirde e laamuuji cawndiiɗi ngam dartaade ruggooji eggiyeeɓe Saharaa ndahrata jiyaaɓe ɗii.
To Rewo, Sumaaworo Kante, laamɗo Soso, heɓti laamuyon cawndikon e teem XIIIɓiire, darni konu nehiingu no feewi. O yani e Manding ngam heɓtude oogirɗe kaŋŋe ɗee.
Suñnjata Keytaa
Ko e rewrude e aadaaji jangtaaɗi awluɓe nganndir-ɗen nguurndam Suñnjata Keytaa : e mbaadi daarol, ɗi cifortoo mo ko no ŋanaajo ciiñcoowo. Kono tan, winndooɓe ɗiɗo aarabeeɓe berbeer en wuurnooɓe e teem XIVɓiire (Ibn Kaldum e huunde seeɗa Ibn Batuta), caytorii mo e ngonka jeopolitik jamaanu laamu makko. Ko noon kadi taarikaaji teem XVIIɓiire binndaaɗi teeŋtiniri ko o neɗɗo daartiyeejo o wonnoo, cemmbini kadi won e ñaamgolluuji jangteteeɗi.
Malinkee en mballinoriima Suñnjata Keytaa nde Sumaaworo Kantee ñooli ɗum en. E no awluɓe mbiyiri, Suñnjata jibinaa ko ina woofɗi, ɗeɓaani waawde yahde. Ine wiyee mawniiko biyeteeɗo Dankaran ine ownunoo beelol makko, tee ko ɗuum addannoo mo ferde e mooloyaade to Neema.
Hedde 1 230 o wonti laamɗo, o rentini galleeji malinkee to Sibi. Ine jangtee wonde o darniino konu ngu ujunnaaje sappo baɗɗiyanke e teemedere ujunere koninke koyɗe, o yaaɓani haɓde e laamɗo Soso. Ko hedde 1 235, caggal kareeli keewɗi, nde Suñnjata Keytaa fooli konu Sumaaworo to Kirina. E no daarol ngol wiyiri, Sumaaworo wirnii ko e kaaƴe saraaji Kulikoro. Ko ndeen Suñnjata Keytaa heɓti denndaangal laamuyon diiwaan oo, o rentini ɗum en, o waɗti fof e Laamlaamu Mali. O fiilaa “Mansa” woni “Laamɗo laamɓe”. O sompi njuɓɓudi njiiloori kam e konu. Yimɓe ɓee peccitaa e 30 hinnde : kinɗe 16 rimɓe ; kinɗe 4 awluɓe ; e kinɗe 5 fitiram golle en. Ngam renndinde ɗee kinɗe, o sosi ndenɗiraagu. O darni guwarnamaaji ɗiɗi koninkeeji to Sura (bannge Rewo) e to Sankaran (bannge worgo). O waɗi Ñaani laamorgo Laamlaamu Mali.
Caggal ɗuum, laamu Suñnjata Keytaa ina anndiraa wonde laamu deeƴre, e soñteende e wellitaare caggal caaktugol ko anndiraa Doosgal Manden (Charte du Manden). Leƴƴi keewɗi (Malinkee en, Bammbara en, Jolfuɓe e Fulɓe) ine nguurdunoo e Laamlaamu Mali hee.
Suñnjata Keytaa sankii ko hedde 1255. Ine sikkaa o yooli. Daarol ngol wiyi, nde o yoolii ndee, o wonti ko ngabu.
Lomtiiɓe Suñnjata Keytaa
Nde Suñnjata Keytaa sankii, ɓiɗɓe makko heewɓe lomtiima mo : Waali Mansa Wullen (hedde 1255 haa hedde 270), Waati (hedde 1270 haa hedde 1274), Kaliifa (hedde 1274 haa hedde 1274). Caggal ɗuum ko Abuu Bakar (Abuubakar I) (hedde 1275 haa hedde 1285), taanum Suñnjata jooɗtii e jappeere laamu hee. Nde oon sankii, ko Saakura, mo ummaaki e Keytaa en, heɓti laamu, woni heen fotde duuɓi 15, tuggi 1 285 haa 1 300, o tiiɗtini Laamlaamaandi ndii. Nde o sankii, taaniraaɓe Suñnjata keɓti laamu, keɓi Gaawo (hedde 1300-1305), caggal ɗuum ko taanum Saakura hono Muhammed Ibn Gaawo (hedde 1305-1310), rewi heen ko baaɗiiko Abuubakri II (1310-1312).
Abuubakri II lollii sibu mum yuɓɓinde lappi ɗiɗi ngam anndude ɗo geec haaɗi. Ibn Fadl Alla Al Omari wiyi wonde Abuubakri II fuɗɗorii ko heblude teemedde ɗiɗi (200) laana ndiyam ngam yettoyaade ngoya fonngo Geec Atalantiijo. Ina wiyee hay gooto e yahnooɓe heen ɓee artaani. Caggal ɗuum, o hebli laaɗe 2 000 goɗɗe, o ardii ɗe kanko e hoore makko, kono haa hannde o artaani. Aada Malinkee en hiisii ko o maayɗo, lomtiniri mo ɓiyiiko biyeteeɗo Kanku Muusaa walla Kanngu Muusaa walla kati Kankan Muusaa.
Kankan Muusaa ari e laamu ko hedde 1 312. Ko e makko Laamlaamu Mali heɓi kaaɗtudi mum, tuggi Adraar Ifogas haa deeltorde Gammbi.
O hijjoyii e hitaande 1 324 hajju mo aadaaji e ƴoogirɗe aarabeeɓe teskii no feewi sabu mum mawnude : omo yahdunoo e ujunaaje keewɗe keedoowo e jiyaaɗo. Ina wiyee o naworiino kaŋŋe haa heewi (fotde tonuuji 10) haa ko ɗum addani coodgu kaŋŋe yande fotde duuɓi keewɗi. Kono tan, e wiyde Serge Daget e François Renault, ƴoogirɗe aarabeeje ɗee kawraani e haala, wonaa to bannge limooje (hakkunde 8 000 e 14 000) ɗoftiigu Kanku Muusaa nguu, wonaa e sifaa maggu, sibu heen sahaaji ine wiyee « jiyaaɓe », sahaaji wiyee « cibooji » makko walla kadi « yimɓe » tan, tawi anndaaka mbele Mansa Mali oo ko jeeyɗo ɓe walla alaa.
Kanku Muusaa arti Mali ina wondi e annduɓe (siyaas) heewɓe kam e yimɓe pinal. Ine e ɓeen Abuu Ishaak es Saheli, dawɗo Grenade (wuro to Espaañ), mahdiijo (architecte) Jumaa Jinngareybeer mo Tummbuktu, mahaaɗo e hitaande 1 328 to Tummbuktu. Ina sikkaa Mansa Muusaa sankii ko hedde 1337.
Lomtiiɓe Kanku Muusaa e deestagol Laamlaamu Mali
Laamɓe heewɓe ndeggondirii e jappeere laamu caggal Kanku Muusaa : Mansa Maghsen (1337-1341), Mansa Suleymaan, miñum Mansa Muusaa (hedde 1341-1360), ɓiyiiko Tasa (hedde 1360), Mari Jata II, ɓiy Mansa Magan (hedde 1360-1374), ɓiyiiko Muusaa II (hedde 1374-1387), Maga II (hedde 1387-1389), e jamfo laamu biyeteeɗo Sanndaki (hedde 1389-1390).
Nde Mansa Suleymaan sankii, kareeli ndonu laamu leefɗini Laamlaamu nguu. Mosi en, Tuwaareg en, caggal ɗuum Sonngaay en njani e maggu. Hakkunde teem XVIɓiire e XVIIɓiire Mali arti e keeri mum adan ɗii.
Ƴoogirde : Wikipedia
Fulo : Bookara Aamadu Bah


text:
Second Message of Ayatollah Khamenei to the Western Youth in Fulani.
ƁATAAKI ƊIƊABI KI AAYATULAAHI KHAMANA'II WINNDANI SUKAAƁE LEYƊE EROPU ƊEN
Faade e sukaaɓe leyɗe Eropu ɗen
Piiji hulɓinii ɗi ɗi teesooristɓe bumɓe ɓen waɗi e nder leydi Faransi ndin, addi yo mi yewtidu e mo'on kadi, onon sukaaɓe ɓen, hino yurmanin mi haa feƴƴiti yo tawu ko sifa ɗin piiji waɗuɗi ɗon addata yo mi yewtidu e mo'on, kono ka tigi-tigi si tawii piiji hulɓinii ɗi addaali laawol fii miijitagol e laawol fii yewtidugol, perdi on wonay ɗiɗi, tampere neɗɗo wonuɗo woo wonɗo e nder tuɗɗere aduna nden ka woni woo, kañun tun ko suno wonannde yimɓe ɗimmooɓe makko ɓen, yi'ugol paykun hino maaya yeeso yimɓe makko tedduɓe ɓen, adday no yumma makko -tawayɗo ko kañun wentinta ɓeynguure nden-wonu e wullugol ɓiɗɗo makko on, moodibbo ƴettayɗo furee ɓeyngu mu'un naɓa, maa ndaarayɗo telewisiyon tawayɗo anndaa wonnde e nder saa'iiji wonuɗi e arude ɗin ko sakkitoode ngurndan makko, pooɗondiral alaa taway ngal wulnataa ɓernde neɗɗanke nden, kala tawuɗo nafitorii giggol e neɗɗanke yaagal si yi'ii sifa ɗun ɗon sattay e mu'un, ɗun non foti ko Faransi waɗi, foti ko Palestiinu, Iraak, Liban e Siirii. Pellet non miliraaru gooto e feccere julɓe ko ɗun kañun kadi so'i, ɓe faalaaka kadi wonuɓe sabu ɗen golle bonɗe ɗon waɗi, kono lanndal ngal ko wonnde satteendeeji ɗin hannde si tawii ɗi wonaalii sabu wuttugol faabo ɓurungol e moƴƴude e hoolaare ɓurunde moƴƴude, haray ko annditugol piiji muujuɗi tun wontata. Min non miɗo felliti wonnde ko onon sukaaɓe ɓen tun taway ɓe tasakuyee e piiji hulɓiniiɗi wonuɗi e waɗude hannde saatii waawude ɗaɓɓitugol laawi kesi fii moƴƴingol janngo mu'un on, udda kadi laawi ɗi leyɗe Eropu ɗen hewti e mu'un hannde.
Ko goonga hannde lorra ka teesooriisi jokii kan ko muuseendi kafaandi hakkunde me'en, kono hiɗon haani anndude anngal ɓutti e sonnjaa mo naɓuɗon e nder ɗii piiji waɗuɗi ɗoo, eɓɓondiraa e sonnjaa e nguli ki yimɓe leyɗe Iraaku, Yemen, Sirii, Afganistaan sonnjii e nder buuɓi buy, hino seedi e nder toɓɓe ɗiɗi, toɓɓere aranere nden ka leyɗe julɓe ɓen hino yaaji ɓuri ɗun ɗoo, hino ɗuuɗi ɓuri ɗun ɗoo, hino neeɓi ɓuri ɗun ɗoo, hino hulɓinii, hino hunƴi. toɓɓere ɗiɗaɓere nden ko wonnde tawude hino yurmi haa feƴƴiti ngon hunƴugol tuma woo ko'e leyɗe ɓuruɗe marude doole ɗen e aduna on immorta, e mbaadiiji seeduɗi battinay ɗi kadi haa feƴƴita, hannde hino fanɗi mo anndaa ko Amariki mari junngo e fii sincugol maa semmbinngol ndee fedde wi'eteende (Al ghaa'ida), taalibaan, wattude e ngol wallugol e kene, ko kamɓe kadi woni wallooɓe ko laaɓi pos Teerooriisiiɓe wi'uɓe julɓe ɓen fow ko fenaande jokki si wonaa kañun, fiima kala non ko kamɓe ɓuri yaarude ɓawre-ɓawre ɓuri njuɓɓudiiji politiki ɗin fow, tuma hiɓe yeeso e ɓaawo huwwondiray ɓe e leyɗe Eropu ɗen, e hoore non miijooji ɓuruɗi e toowude immorde e feere jamaa on e nder ndee tuɗɗere ɗoo suusataa memminde hoore ñifirte no hulɓinori e no yurmiri, jogitagol portooɓe ɓen dartanɗe jamaaji julɓe ɓen e nder tuɗɗere lislaamu mu'un nden joganɗe ɗiɗi seeduɗe, misal ɓanngingal liddondiral ko woni e politikiiji ɗi leyɗe porto ɗen jokki ɗin.
Ko woni kadi yeeso goo e ngal liddondiral, ko hiwugol Israel Taway ɓe ko kañun woni Dawla teerooriisi, jamaa palisetiinu on ko ɓuri duuɓi teemere hino jarriboraa noonee ɓuruɗo e bonnde teerosiiri; si tawii jamaa on Eropu e nder ɗee balɗe ɗoo marii ka nder cuuɗe maɓɓe yahaali e nokkeeli ka yimɓe ɓen ɓuri ɗuuɗude ɗon, ɓeynguure Palestiinu kañun duuɓi cappanɗe buy ko tawata hay ka nder suudu mu'un daɗataa masinji Israyel aray ɗi irta cuuɗe maɓɓe ɗin. Hannde ka fewndi ɗen ɗoo ko honɗun e hukkeendi e ɓawlere ɓernde tawata hino nanndi e ko Israyel woni e arude darna cuuɗi ka nder leydi Palestiinu? Ndii leydi ɗoo hay e gooto, hay nde wootere e hoore soobe leyɗe wonnduɗe e mayri jogiiɗe doole ɗen felaali ndi, maa wi'en hay bete cominote internatiyonal on wowla goɗɗun, ñannde bee hino bonnude cuuɗi e naakooji e gese palestiini yankooɓe ɓen, e hoore non hara ɓe heɓataa feere hay mooɓitugol mirannji maɓɓe ɗin maa toota to'e maɓɓe ɗen, ɗii piiji ɗoo fow non ko ɓuri e heewude kon ko yeeso yimɓe ɓen fow ɗun e suddiiɓe e fayɓe wonuɓe e wullude waɗata, tawa kadi piyugol barmina ɓeynguure nden ko ɗun hikkata ɗon, tuma goo ngol lettugol wona lettugol hulɓinii ngol, enee taw si hara hino e nder aduna men on hannde hunƴugol goo taway ngol hino fota e ɗun e nder ɗii ɗuuɓi ɗoo fow? Wara suddiiɗo fii himo lunndii ko miniteeriiɓe jogii ɓe armu haa ka kinse woni e waɗude ka laawi, si tawii ɓen ɗon wonaa terooriisi haray ko hommbo woni teerooriisi? Ɗee golle hunƴuɗe ɗoo ɓaawo ko miniteeriiɓe leydi marundi doole wonundi e jattude, ɗun wonaa yo wi'e ko bonnere? Maa hara hino gasa ko ɓaawo ɗii fotooji ɗon hino yi'eede fillitee e nder duuɓi cappanɗe jeegoo ka telewiisiyonji, hannde kadi ɗun haanaa aaninnde goɗɗo.
Mooɓugol koneeni moolanaaɗi naɓa e nder tuɗɗere leydi julɓe ɓen e nder ɗii ɗuuɓi sakkitiiɗi ɗoo kadi, wara yimɓe ko limotaako, ɗun kadi ko misal yonungal molon e polotiki leyɗe Eropu liddondirɗo on, leyɗe yanaaɗe e mu'un ɗen, wattude e ko yimɓe ɓen maayi kon ekonomii majje on e isiinji majje on fow bonii, hannde kadi yaarugol yeeso majje dartike maa hara ko doy woni e yaarude, e nder nokkeeli goo ɓe yiltorii ɓawre-ɓawre duuɓi buy, fiima kala ɗun ɓe wi'ete wonaa yoɓe wi'u ko tooñaaɓe. Ko honno leydi bonnirtee lancee, ca'e ɗen e koɗooli ɗin wattee ndoondi, ɓaawo ɗun ɓe wi'ee wonaa yo'a wi'u ko'a tooñaaɗo? Enee non ɗoo yo ɓe nodde ɓe wi'ee wonaa yo ɓe faamu, wonaa ko ɓuri e moƴƴude ko yo ɓe jeeje ɓe ɗaɓɓirii accaneede hakkee? Nguli e satteendeeji rewuɗi e tuɗɗere leydi julɓe ɓen e juuɗe ɗaɓɓitay ɓe ɓen jaasaa perdiiji ɗi ɓe heɓi e bonnaneede ɗin.
sukaaɓe tedduɓe‼ miɗo tanƴinii wonnde fewndo ɗoo ko arata hiɗo saati ittude ngoo miijo moddungo penaale, miijo taway ngo ko woni ñeeñal mu'un ngal ko suuɗugol fonndooji mu'un woɗɗuɗi e waɗugol fonndooji lorray ɗi, e feere an ko woni teppere aranere fii kisal e ɓuttu, ko ittugol ngoo miijo hunƴungo, fannii miijo ngo cenɗe ɗiɗi hinoo fewjude e nder politiki leyɗe Eropu e Ameriki ɗen, fannii teerooriisi on e feere leyɗe tambiiɓe ɗe ɓen ko noone ɗiɗi, fannii nafaaji leyɗe ɗen hino ɓurneede e hoore njikkuuli neɗɗanke yaanaagal ngal e needi moƴƴiri ndin, haanaa ka daƴƴe hunƴugol ngol ɗaɓɓitee nokku goo.
Hino yurmi haa non tawude ɗen daƴƴe duuɓi buy hino irori seeɗa-seeɗa e nder politiki e pinal leyɗe hirnaange ɗen (Eropu e Ameriki)..leyɗe buy e Aduna on ko pinal mu'un ngal e leydi mu'un ndin mantorta, pine taway ɗe ko ɓantiiiɗe, duuɓi teemeɗɗe buy ɗe wallitike jamaaji neɗɗanke ɗin, tuɗɗere leydi julɓe ɓen non ittintinaaka e nder ɗun, kono e nder ɗii jamanuuji ɗoo, portooɓe ɓen sabu ko ɓe jogii teknoloojii on kon, hiɓe ɓiƴuɗe pine luttuɗe ɗen fii waɗugol pinal maɓɓe ngal, min e feere an karhugol yimɓe ɓen ƴettugol mo'on ngal acca ɗon pine jamaaji ɗin, itta bote e pine heddiiɗe ɗen ko hunƴugol suuɗiingol mi wi'ata, ɗun ko perdi moolanaaɗo. hoynugol non pine maruɗe bote, hoyfina nokkeeli ɓuruɗi e moƴƴude e majje e nder alhaali mo tawata pinal wattitiraa ngal ngal hanndaa e wattitireede few, e piyude misal anngal needi e ɓoylagol –ko tawata hino yurmi haa feƴƴiti tawde hino jeyaa e daƴƴe lasliiji pinal leyɗe porto wattitiraaɗo on, ko tawata jaɓugol ɗun hay ka iwri ɗon jippike, ko woni non lanndal ngal ko wonnde enee si tawii men jaɓaali pinal waɗay ngal njaggu e hoore amen haray men bonnii? Enee si tawii men haɗii piiji bonnayɗi ɗi, tawayɗi ko'e innde nooneeji ñeeñal wonaaɗi jonneede sukaaɓe amen ɓen, haray men raɓɓinɗinike? Min kadi wonaa wasi tawii miɗo yeddi nafa ko woni e jillindirgol pine ɗen, ngol jillondirgol tuma kala tawi e mbaadi tagu yankeeri e tenndigol jamaa neɗɗanke on waɗi, adday ɓantal e ngalu, e hoore non jillondirgol tawyngol yiidaa-yaada ngol e karhaangol ngol, moƴƴataa e hoore ko perdi, hino yurmi haa tawde mi wi'ay feddeeji jaasuɗi wano (Daa'esu), ko ɓiɓɓe ngal jillondiral ngal alaa barki e pinal ƴettoyaa ngal nokku goo, si tawii hara ka tigi-tigi jiɓiliɓi on ko finnde yankeejo hino waawunoo tawude hay ado jattugol leyɗe ɗen sifa ɗin feddeeji hino woodi e nder leyɗe julɓe ɓen, e hoore non taariika on ko asku mu'un yewti, seedeeji taariika yankooji ɗin hino holli ko laaɓi pos ko honno jattugol leyɗe ɗen ardi e miijo hunƴungo haa feƴƴiti ngo jaɓaaka, ɗun kadi ko'e nder gorol wonungol e fulasoo, o fuɗini ɗon nden daƴƴere hunƴugol, si wonaa ɗun ko fii honɗun waawirta wonude e nder diina taway ka ko maruka neediiji ɓuruɗi e moƴƴude taway ka hino winndii e nder makka warugol neɗɗanke gooto hino wa'I wa warugol yimɓe ɓen fow ndii tuundi wi'eteendi Daa'esu iwirta e makka?
E senngo goo, ko bee lanndo ɗen ko fii honɗun tawirta yimɓe heɓaaɓe Eropu, janngi ton, ne'ii ton jokkirta sifa ɗii feddeeji ɗoo? Enee hiɗen waawii goonginnde wonnde yimɓe ɓen ko si yahii ka gere ɗen waɗata ton laawol maa laabi ɗiɗi, wonirta niitun hunƴuɓe haa feƴƴiti ka tawata ƴettay pinka fella yimɓe leydi mu'un ndin? Pellet en haanaa yejjitude battingol needi ɓoyliindi ndi e nder naange tuungunge adday nge hunƴugol, ko bee ɗun ɗon tawee e nder yewtere nden, yewtere taway nde yiitay tuundiiji suuɗiiɗi e feeñuɗi jamaa on. Hino waawi wonude kadi hara ko añugol luggugol woodungol e nder duuɓi ɗi leyɗe Eropu ɗen yaari yeeso ka teknoloojii e ka economii e batte anngal fonnugol ngol e tuma goo ɓurndindingol ka sari'a e ka njuɓɓudi jamaa, hara ɗun waɗii anngal nantondiral adday ngal yo nawnaare nden saakito heña.
No woniri woo ko onon waɗɗii ɗaɓɓitugol ayyibeeji keneeji jamaa mo'on on, ɗaɓɓiton piɓe ɗen e konnaaguuji ɗin hawkon, lurre ɗen kadi ɗoo yo on ɗuɗɗinɗe, uddon ɗe. ko woni faljere moolanaande e fii dartagol teeroosisi on, ko waɗirgol hawjere ɗuɗɗina pergola ngol, kala memminannde yaltitunde nde jamaa julɓe wonuɓe Eropu e Ameriki ɓen memminii taway ɓe hino yoni miliyonji yimɓe sortuɓe faamuɓe, ɓe waɗay ɓe pottinaaɓe hulaaɓe, ɓittiiɓe, ɓe ɓurta ɓe ɗalude haggheeji maɓɓe ɗin, ɓe pottinee hakkunde jamaa on. Fewjooje keneeje tun- tentinii si tawii huunde nden hino humondiri e sari'a- si wonaa ɗuɗɗingol senndirgol woondungol ngol, ko pooɗugol ɗun nattira e piiji arooji ɗin, tippude e Khabaruuji hewtuɗi lan ɗin e nder leyɗe Eropu goo sari'aaji hino waɗaa taway ɗi hino karhi yimɓe leydi ndin tefindagol ko julɓe ɓen waɗata kon, ɗen golle ɗon ko tooñe, en fow non hiɗen anndi tooñe yiɗuɗaa-añu ɗaa yiltoto e hoore jooma mu'un, e hoore non julɓe ɓen hanndaa e sifa ngal anngal teddungal ɗoo, aduna feƴƴuɗo gire buy hino anndi julɓe ɓen moƴƴa, hay e ngun jamaanu ngu portooɓe ɓen arunoo ka leydi julɓe ɓen tawi ko ɓe hoɓɓe, ɓe ñaami ñawle maɓɓe ɗen, hay ñannde goo kadi fewndo ɓe wernunoo julɓe ɓen ɓe nafitori miijo e golle julɓe ɓen, ko ɓuri e heewude ko ɓe yi'aano si wonaa teddungal e yurmeende, ko fii ɗun waɗi min miɗo faalaa yo onon sukaaɓe ɓen tippude e anndugol sellungol e ndaarugol ko arata e huutorgol satteendeeji rewuɗi e mo'on ɗin yo'o waɗu daƴƴere sellunde wonndude e teddungal hakkunde mo'on e leyɗe julɓe ɓen, si tawii on waɗii ɗun e nder ko neeɓaa hiɗen saatii yi'ude daƴƴere taway nde ko'e hoore ɗun ɗon fuɗi ko ɗowdi ɓutti e hoolondiral, ko tawata okkay ɓe kisal e ɓutti, on tuma tanƴinagol janngo moƴƴo jalbuɗo fuɗa jamaa on.
Seriifu Alii Khamana'ii


text:
Ɓesngu Baabaaɓe Looti e gardagol Aamadu Abdullaay Jallo dowlirɗo Tomaa Sankara Tokosel yuɓɓinii balɗe ɗiɗi pattamlame e nder wuro Baabaaɓe Looti, ñalnde 14 e ñalnde 15 lewru kawle(octobre) ndu ngon-ɗen nduu e nder ndeeɗoo hitaande 2017. Faandaare ndee ko mawninde hitaande waɗtunde 30 ɓiire ko Tomaa Sankara mawɗo, gardinooɗo leydi Burkina Faso, jamfanoo waraa, ñalnde 15 lewru kawle e hitaande 1987. Ko hikka waɗti koolol joyaɓol ko Tomaa Baabaaɓe ena yuɓɓina nguuɗoo kewu.
Diɗɗe jabbaaji ko wayi heen no Paco Leñol e diɗɗal Haɓooɓe e Baasal njantondirii e jabbaaji nokku oo ngam jirwinde jammaaji ɗiɗi ɗii, gila e waktu 21ɓo haa ngoriije njogga. Yimɓe pinaliyankooɓe mawɓe e haaliyankooɓe nantuɓe inɗe heewɓe tawtoraama kewu nguu. Ena waɗi heen ummoriiɓe gila Nuwaasot, Kayhayɗi e Pete to bannge Senegaal, ko jiidaa e ko nootitii e gure gonɗe e saraaji Baabaaɓe Looti.
Ɗowi golle ɗee ko Bookar Muktaar Jah e ballondiral sukaaɓe wuro ngoo.
Ñalnde 15 ndee, kikiiɗe mum yuɓɓinaa ko yeewtere nde tiitoonde ɗiɗi: Nehdi e nder Fulɓe e dewle lawɗinaaɗe e rewamuuji mumen. Nehdi e nder Fulɓe , njeewti ndeen tiitoonde ko Gelongal Fuuta lollirɗo Njaay Saydu Aamadu e Kaaliidu Buubu Manngaan. Dewle lawɗinaaɗe e rewamuuji mumen ko rogere Huley Tapsiiru, saas-faam, jeyaaɗo ɗoon e nder wuro Baabaaɓe kono gollotooɗo to Kayhayɗi, uni haa hortini.
Gelongal Fuuta e Kaaliidu Buubu Manngaan ɓamdi e nehdi ko gila ɗo ndi fuɗɗotoo e nder sato galle, ɗo ndi arata e dingiral haa ndi rewata duɗal, ndi hebbitoroo e ɗanle e jaayɗe. Huley Bah adii tonngirde yeewtere mum ndee ko magoyel tokosel, caggal ɗumen o firani banndiraaɓe tanaaji gonɗi heen. Yeewtere ndee ƴettii waktuuji ɗiɗi e feccere ɗi taƴondiraani hay leƴƴannde. Ñalɗi ɗii noon ndañii ŋakkere seeɗa e waasde tawtoreede won e jaale, ɓe darnde mumen e golle ɗee keedaaɗo caggal. Ɓeen ngoni: Baal Umaar Hammaat, Aysata Jaari Sal e Mammadu Bookar Lih.
Hol oo Tomaa Sankara mo Baabaaɓe Looti ?
Tomaa Sankara mo Baabaaɓe ko jabba mawɗo (grand rappeur), mo hakkillaaji ɓuri nanngude hannde e nder diiwaan Baabaaɓe Looti. E ballal Alla, huufo jinnaaɓe e ballal sehilaaɓe e hoɗdiiɓe, njoorto mawɗo ena sooynaa e makko to bannge mo o yahri oo.
O jibinaa ko ñalnde 15 lewru kawle (oktoobar) hitaande 1987, ñalawma mo Tomaa Sankara mawɗo waranoo oo. Ko ɗuum addani yumma makko Kummba Hammadi Jeliyaa Joop innirde mo Tomaa. Ko ndeen innde kadi o mawnidi. Baaba makko Abdullaay Jallo lollirɗo Sammba Jallo walla Cewngel noon wiyi mo ko Aamadu Abdullaay. Kono nde wonnoo innde Tomaa ndee mettaani ɗum ko kañum nii ɓuri jaalɗinde nde.
Nde Tomaa Baabaaɓe mawni haa hankadi waɗti hakkille adii daranaade ko wiɗtude ngam anndude ko saabii jinnaaɓe mum ena nginnira ɗum ooɗoo gorko. Ko ɗuum rewi haa jibini ɗiiɗoo ñalɗi hannde.
Ñalɗi Tomaa Sankara e Baabaaɓe Looti mbaɗii faayiida saɗnde. Pellital ngal suka oo joginoo e anniya mum fof laaɓtii. Toɓɓaaɗe fof ɗe o joofinoo njettodiima no haaniri nii. E dow ɗum ganndal e ganndondiral ndañaama heen.
Gelongal Fuuta lollirɗo, Njaay Saydu Aamadu


text:
By Anonymous (27 Mar 2009)
O jee Satsriyakal !! Asi agar tum Punjabi ho then jee taudde vaaste yeh film hit he hitch hain. Saddi adhi film toh Punjabi dialogues wich hain aur adhi mein kya bolte hain kuch pata he nahin chalta. O jee Punjabi baadshaho, sorry for the inconvienience je saddi Punjabi zara tuti futi si hain. O je chadda tussi log ek gal sunno, ae film hit hain Punjab wich, ithe log zara bevakuf se hain. O je sirf gaano shaano mein bhagra karne jaante hain. Film ki gehrayee wich nahin jaana chahte. Don’t worry sharry Aftab bhai, saddi himmat taudde saath hain. Tenu ek main changa Punjabi ... » read more


text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Tag Archives: Futa Tooro
L’héritage laissé par nos Saints abandonné dans le Futa!
Cette semaine j’étais dans le Futa Tooro dans le cadre de la tournée nationale de promotion de la diversité culturelle du Ministère de la Culture et du Patrimoine du Sénégal. J’étais chargé de réaliser dans cette région un court métrage sur quelques expressions culturelles. Dans la Région de Matam j’ai travaillé sur les Saints (Almamy Aboul Khadr Kane et Cheikh Moussa Kamara) et sur quelques facettes culturelles notamment le Gnagnorou, la Poterie et le Pékane avec les Thioubalbés.


text:
E tonngoode 107, en ngardiino e Al Hajji Mahmuud Bah haa e cosgol Duɗal Kaay… Haa nde e hitaande 1947, nde almuɓɓe ngoni e suppitoraade e jookli ɗii kala, ena nootitoo e duɗal ngal, e felo jihaadi ganndal teeŋti e diiwanuuji Fuuta-Tooro (Damga, Ngenaar, Boosoya, Yirlaaɓe, Hebbiyaaɓe, Halayɓe, Tooro e Dimat). No almuɓɓe ɓee mbaamirta ena ngara nii, siftinta ko no fergooji fuutankooɓe ngabbortonoo Sayku Umaar e nder teeminannde 19ɓere nii.
E tonngoode 107, en ngardiino e Al Hajji Mahmuud Bah haa e cosgol Duɗal Kaay… Haa nde e hitaande 1947, nde almuɓɓe ngoni e suppitoraade e jookli ɗii kala, ena nootitoo e duɗal ngal, e felo jihaadi ganndal teeŋti e diiwanuuji Fuuta-Tooro (Damga, Ngenaar, Boosoya, Yirlaaɓe, Hebbiyaaɓe, Halayɓe, Tooro e Dimat). No almuɓɓe ɓee mbaamirta ena ngara nii, siftinta ko no fergooji fuutankooɓe ngabbortonoo Sayku Umaar e nder teeminannde 19ɓere nii.
Nde timmata hitaande tawi duɗal ngal yettiima 1500 almuudo, hakkunde waali-wuro-en e hoɗɓe arɓe. Nde almuɓɓe ɓee keewi, duɗal ngal dañii caɗeele to bannge nguura haa Alhajji Mahmuud waɗti yahde banngeeji goɗɗi ena jiggoyoo. O woni e kaan ngonka haa juuti, njuɓɓudi laamu ngonndi ɗoon ndii rokki mo paabi gawri yo o huutoro. Ɗiin paabi gawri mahanoo ko gila e sahaa wolde adunayankeere ɗiɗaɓere ndee, mbaɗaa nguura haa keewi, nguddaa. Kono gila nde wolde ndee gasi, alaa duttaniiɗo ɗi. Ndeen Alhajji Mahmuud dañii hoolaare to bannge nguura nduumiika, ɓeydi semmbe duɗal ngal to bannge njuɓɓudi haa ɓuri ko ngal yuɓɓunoo nde ngal woni Jowol walla Ndakaaru. O yuɓɓini Keblorgal jannginooɓe ngal duuɓi nay. Kala almuudo keblaaɗo, rokkee seedantaagal, fawaade e hattan mum. Caggal duuɓi nay heblo, fotde 400 almuudo mbaɗi kawgel seedantaagal jaŋde lesre (certificat d’études primaries). Ko ɓeen ngoni rogere adannde jannginooɓe, nde Alhajji Mahmuud Bah resndi 50 duɗal kesal. Kala jaltuɗo e duɗal Kaay ngal ko nii yaltiri: alaa almuudo jeloytooɗo, alaa kadi ceerno joɓeteeɗo. Hono hojom ngaluuji ndañaa haa ɓurti muuyaaɗe duɗal ngal. Ko ɗuum rokki mawɗo oo miijo yiɗde neldude almuɓɓe to Mashrek arab ngam jokkoyde jaŋde e duɗe toowɗe. Eɗen njokka…
E nder dumunna daɓɓo e ɗeen kitaale fotde capanɗe jeegom duɗal ngudditaa e ballal Alla e softeende almuɓɓe janngooɓe e yarlitaare jannginooɓe heblaaɓe heblo seniingo. Ko ɗoon gooto e almuɓɓe adiiɓe, ɓurɗo kadi ɓadtaade Alhajji Mahmuud Bah, ena wiyee Mohammadu Muusaa wiyata Alhajji Mahmuud ko ganndo dowrowo, coftuɗo, jarlitaniiɗo ganndal. Kala gonduɗo e makko ko janngoowo. Omo janngina omo darii, omo janngina omo jooɗii, omo janngina hay e yahdu. Hay e yolnde, o heewii ko waɗɗaade, almuɓɓe ɓee cawndoo mo, omo fida ɗum en, ena mbinnda.
E dow ndeen wolde janngingol, Alhajji Mahmuud Bah yantini heen haɓde e humambinnaagal caɗtungal e humpitooji ɗi ngoɗɗaani to bannge ñaawooje diine. Nii woni, so tawii o wonaani e tuubnude ɗee mooɓe tan, tawata ko won ɗo o woni e waajaade renndo.
Tuggude hitaande 1941 haa hitaande 1951, o nawdi ko jannginde e waajaade. E oon sahaa kadi tawi laamu tuubakooɓe njooɗiingu nguu, fuɗɗiima faamde wonde o wonaani e teppude golle mum walla e yiɗde haɓaade ɗum. E dow ɗuum, eggingol duɗal gonnongal Jowol fayde Ndakaaru, ena ɓeydi ndeen hoolaare. Ko ɗuum rokki mo won wellitaare e yettaade e woon nokkuuji e nder weertaango leyɗeele hirnaange Afrik gonɗe les njiimaandi Farayse (AOF) tawa o haljinaaka no adan nii. O woni e ɗeen golle fotde duuɓi sappo ɗi taƴondiraani, omo janngina, omo tuubna, omo waajoo. O alanaa gure mawɗe, o taaraaki wure tokoose, o woppaani hay rewɓe e jawdi haa to nder nokkuuji ɓurɗi jookaade e mettude.
Golle to diiwanuuji Gorgol e Maatam
Nde Alhajji Mahmuud Bah arti fuɗnaange e hitaande 1941, o yuɓɓinii jeewte dingire keewɗe e nder diiwaan Gorgol e to diiwaan Maatam ɗe nganndu-ɗaa mballii mo e wallidiiɓe semmbinooɓe darnde makko e dadungal makko, kono kadi ngaddanii mo luurduɓe e makko to bannge miijo, tawi ko e seernaaɓe jannguɓe diiwaan oo. E lewru kawle, e nder ndeen ɗoon hitaande, o feeñnini kadi miijooji goɗɗi ɗi ngoowanooka no feewi e Fuuta e oon sahaa, ko wayi no : – hakke debbo maayraaɗo resteede caggal daawal kesngu ngal lebbi 4 e balɗe 10; – hakke demoowo waasde hoorde sahtu nde woni e demal walla e golle kiisɗe gese; – waasde noddinde walla wuurnude e juulɗeeli mawɗi baaɗi no juulde taaske walla e koorka, ekn.
E ndiin mbaaɗi, e hitaande 1942, kanelnaajo gooto hawritiino e yeewtere makko e nder wuro Kanel to diiwaan Maatam. O nanngunoo, kanko Alhajji Mahmuud Bah ko toɓɓe won e aadaaji Fuuta hanki, baɗetenooɗi tawi tuugnanooki e diine. Oon wiyi: “hakke e yeewtere ndee e sañaade, e naatde e pittaali yimɓe ɓee, jibinii batte ɗoon e ɗoon, ɗe ñamliraani. Sabu Fotde baabiraaɓe 20 kuniima ɗoon ñalnde heen, ndokkiri ɓiɓɓe rewɓe dewle sabu Alla”.
Alhajji Mahmuud Bah wondi ko sete jannguɓe, roondiiɓe quraana, waawɓe ɗemngal Arab, humpitiiɓe ñaawooje diine. Ena waɗa sahaa, ɓe njahda kamɓe fof e lappol gootol. Ena waɗa sahaa kadi, ɓe peccoo, wooda yahduɓe. Kono tuugnorgal ngal ko gootal, ginol golle ngol ko gootol, wolde ndee ko wootere.
Yeru mum ko e lewru suwee hitaande 1946 wonnoo. Ko yeewtere biyeteeɗo Alhajji Umaar Daali Bah. Oon ne ko almuudo Makka laaɓtuɗo, junngo ñaamo Alhajji Maamuudu Bah. Oon ne, jeewte mum njoofinoo ko geɗe tuppo (cokdi), teŋe e jokkere enɗam e geɗe goɗɗe baɗetenooɗe e nder diiwaan oo. Ko ɗoon o holli miijo wonde: – yo teŋe mboomri ngon 300 mbuuɗu (oon sahaa ko e hitaande 1946 wonanoo wonaa e hitaande 2013); – yo teŋe diwo walla kestal tonnge e 150 mbuuɗu; – yo dammbordu dotte e balɗe tati waasa wonde balɗe 7 saka yettaade jonte ɗiɗi (balɗe 15) alaa ko haali lebbi, no waɗirtenoo adan nii. – momtude hujjaaji ɗi ndagnataa walla pirtataa dewgal (ñaam-gawri, ɓoosorgol, mbeertirdi leeso, kaɓɓitirdi saawdu, ngorba-diinaare walla seremelleeji goɗɗi jahdooji heen); – haɗde kala ko ena adda coorondiral hakkunde rewɓe e worɓe, ɓe laawol dagnanaani ɗum en yettondirde walla jillondirde.
Lewre Alhajji Mahmuud Bah haaɗaani tan e aadaaji ɗi cifi-ɗen to dow ɗii, kono kadi o haɗii waɗde talkuru e lohol, no o salorii kalfaandi walla taraabuya to seernaaɓe mawɓe walla hilifaaɓe. Ko ɗoon kumaandaŋ diiwaan Gorgol ena wiyee Nayri walla Neeri wiyata e nder ɗerewol mum tonngaaka : “haalaluuji (jeewte) ceerno oo mbaɗii batte paayodinɗe e nder yimɓe ɓee. O jannginii, o famminii, o waajiima, o haɓii e joom hakkillaaji niɓɓi en”.
E nder jeewte ɗe o waɗata e nder Muritani, Senegaal e Mali, o seeraani kadi e weddaade eeraango feewde e gure tokoose nde mahata jumaaji e nokkuuji mum en ngam waasde yowitaade e cahe mawɗe ñalnde aljumaa. Ɗuum waasaani jibinande mo caɗeele.
Tuubnugol e jamirgol golle moƴƴe
E dow wolde aadaaji ɗi njahdaani e diine, Alhajji Mahmuud yantini heen ko tuubnugol won e renndooji aynaaɓe dowri, ɓe nganndu-ɗaa gila ko ɓooyi ngonaano soobinooɓe e diine Lislaam. Hay laamu tuubaako njooɗinoongu e diiwaan Gorgol e oon sahaa seedtiima wonde e darorɗe hitaande 1948, gondiiɗo Alhajji Mahmuud Bah, ena wiyee Alhajji Umaar Daali Bah tuubnii fulɓe heewɓe to diiwaan Mbuun e to diiwaan Gidimaka.
To oon bannge, biyeteeɗo Mahammadu Muusaa Bah ena teeŋtiniri semmbe e daliilu wonde ko Alhajji Mahmuud Bah tuubni fulɓe wonnooɓe to diiwaan Geleytiir, Haayre Ngaal haa to diiwaan Haras. E wiyde makko: “O tawi ko ɓe ngonaano rewooɓe Alla. Hay so koɗo juuliino e nokku maɓɓe, ɓe mbiyatnoo ɗum ko yo ɓoftu ceenal ɗo juulnoo ɗoo woto adande ɓe kiite. O tawi kadi ko ɓe kumataano dewle maɓɓe e laawol diine. So gorko yiɗiino cuddiiɗo tan haalatno, so rokkaama, moƴƴere duwee hakkunde mumen, tan gasii”.
Debbo deseteeɗo oo ne teŋetenooka ko adii jamma mum gadano e suudu dammbordu. So weetii, o waɗee sira-muumoowel (takkere haɓɓee e gite makko), o rokkee salamburu walla loocol, o ɗowee haa e hakkunde mbalndi nayi, o woppee. Kala nagge nge loocol makko yani, ko ngeen wonata arsuko makko. Ko heen ɓe tuugnotoo ngam anndude belgol tiinde joom mum.
Ko Alhajji Mahmuud Bah tuubni ɓe, naatni ɓe e diine Lislaam, woppini ɓe aadaaji keewɗi, holli ɓe dewle diine, janngi ɓe quraana, anndini ɓe e jaati baɗɗagol yahdu Makka. E oon sahaa kadi hawri ko e heewɓe e maɓɓe ena njoginoo hattan yahde hijjoore.
Fulɓe Jenngelɓe Jolof, ko rogere woɗnde nde Alhajji Mahmuud huccani hakkunde hitaande 1948 fayde e hitaande 1950. Ɓeeɗoo kadi, njiidaa e ɓennuɓe ɓee. No wayi fof, jolofnaaɓe ɓee ngonnoo ko e diine hay so tawii ko diine lohɗo. Heewɓe coftanaano heen geɗe keewɗe, teeŋti noon e yahdu Makka walla e askude jawdi ndariindi.
Alhajji Mahmuud artiri ɓe e diine ceniiɗo, holli ɓe dewal Alla laaɓngal, janngi ɓe quraana e ɗemngal arab, rewi ɓe haa ɓe mbaɗti askude jawɗeele maɓɓe e njeñtudi remru maɓɓe. Heewɓe e maɓɓe nii njahii heen haa to Funnaange Ɓadiiɗo ngam jokkoyde jaŋde toownde. Ena e ɓeen, esiiko, joom-galle ɓiyiiko debbo, kanko Alhajji Mahmuud Bah, ena wiyee Alhajji Abdullaay Bah.
Ɗum noon ko e ballal Alla e ballal musiɗɗo makko ena wiyee Bookar Ɓooyɗo Kah. Oon ko dawriyanke mawɗo wonnoo tawi kadi e oon sahaa ko dipitee. O jeyaa, haa hannde, ko e fuɗɗuɓe walla sosɓe Fedde Fulɓe Senegaal e kitaale capanɗe nay (1940). Alhajji Mahmuud heɓii kadi ballal teskinngal e biyeteeɗo Arɗo Saasi Soh. Oon ko gooto e lawakooɓe aada e nder diiwaan Jolof. Ko ndeen o mahi jumaa Geeli e duɗal mum.
Alhajji Mahmuud yirliima no feewi hakkunde Muritani, Senegaal e Mali. O udditii heen duɗe, o tuubnii heen heewɓe. Ko e oon sahaa, o yiytondiri e Sheriif Makki Haydara to diiwaan Kaasamaasa. Oon teddini mo teddungal mawngal kadi ɗaɓɓiri mo ballal, nde tawnoo ko o waɗa koo ena yooɗi ɗum, kadi kañum e hoore mum ena yiɗi udditde duɗal Arab hono duɗal makko gonngal Kaay ngal. Ena gasa tawa ko e oon dumunna, oon rokki mo ɓiy mum debbo.
E ndeen hitaande wootere, Alhajji Mahmuud Bah waɗoyi yeewtere fattamlamre, teskinnde e nder wuro Ndar e ɗaɓɓitere yimɓe nokku oo. O teeŋtini heen nafoore wonnde e janngude ɗemngal Arab haa teeŋti e wonande leyɗeele jogorɗe jogtoyaade koye mum en janngo, so tawii ɓooroyiima njiimaandi Farayse. Ɓataake oo nanaa kadi, faamaa no moƴƴi e nder Ndar, haa heewɓe ɗaɓɓi yo duɗal uddite ɗoon e nder wuro ngoo. Duwaawu hawriti e aamiin, duɗal Arab ngal udditaa ɗoon, ɗaldaa biyeteeɗo Mohmed Muusaa e biyeteeɗo Saydu Walel. Ɓeen ɗiɗo fof ko almuɓɓe Alhajji Mahmuud Bah.
Nii woni, hakkunde 1941 fayde e hitaande 1951 darnde makko addi mbaylaandi mawndi e nder leyɗeele hirnaange Afrik, teeŋti noon hakkunde Muritani, Senegaal e Mali haa jarani heewɓe, maa wonii ko tuubde, naatta diine Lislaam walla naatde e duɗe Falah gonɗe ɗoon ɗee, walla nii yahrude koyɗe haa Makka hakkunde hijjude e ɗaɓɓitde jaŋde toownde. E nder daawal ngal duuɓi sappo, hakkille keso, soorii e nder yimɓe ɓee, ngonkaaji keewɗi mbaylii. Waɗti kala ɗo njahru-ɗaa walla ɗo tolni-ɗaa nanataa tan ko haala Alhajji Mahmuud Bah e golle mum. Ɗuum ena jeyaa e ko addi luural hakkunde makko e laamu tuubakooɓe njooɗinoongu e nder Hirnaange Afrik e yoga e seernaaɓe e oon sahaa.
Njaay Saydu Aamadu, lollirɗo Gelongal Fuuta
Ina jokki


text:
E maayirɗe hitaande 2011 wonnoo ngoƴa fulɓe aynooɓe ko toɓaani ilaani, durngo jawdi alaa, nguura yimɓe weeɓaani ; ɗo dogee waɗii, ɗo fayaa ina woɗɗi, sibu ko maa keeri leyɗe taccee, hono Mali maa Senegaal. E maayirɗe hitaande 2012, ko ngoƴa ñawbuuli jawdi, na’i e ndammiri soklini fulɓe e hoɗdiiɓe mum en fof.
Tuggude nde ndunngu toɓi faade ciltirɗi mum, jawdi eggunoondi, njahnoondi haa Mali, keewndi heen ina artidi e rafi haa teeŋti noon ɗoo e Magaama haa komin Faraa Liitaama, haa arti noon ɗoo e Jeybaaba Wuro Dooro.
Musiɗɗo Seyni Demmba Jah, cakkitiiɗo artude e eggunooɓe fof, na’i mum ina ngartidi e rafi bonɗo, bonnoowo, bonnuɗo ɗoo. Rafi oo ko nii siforii : nagge seɗoto tan haa nge gasa ; ɓalndu mum tedda, kine ɗee ina njora, coɓe ɗee leppa, nge borgita jaañe tiiɗɗe, nge hortoo ummaade, nge leloo balɗe ɗiɗi haa tati, nge maaya. So nge hirsaama, batte rafi njiyetaake e kaake reedu magge. Nde o arti, o addi doktoor pinngani mo na’i ɗii ñalnde 11/11/12 ; nde ɗi pinngaa, rafi oo ɓeydii huuñɗude. Nde balɗe pawtii heen, o yahi o haalani Haakem Magaama, oon neli doktoreeɓe woɗnde yo ngar ƴetta ƴiiƴam na’i ɗii, ɓe ƴeewa so ɗi ñawɗi. Nde ɓeen mbaɗi ɗuum, ngarti e makko, mbiyi mo na’i ɗii ina mbaɗi kolce alaa e sago ɗe mbaree. Sabu ko ɗe ñawɗe ñawu jofe. Seyni Jah wiyi ɓe waawaa warde ɗi, sibu ko ɗi dewniiɗi gooleeje kecce.
Ñalnde 24/12/12, haakem Magaama e birgaal sanndarmori e doktoor e sanndarmeeɓe 3 e meer (woni yimɓe 7) ngari, mbiyi maa na’i ɗii mbaree alaa e sago. Ɓe naati na’i ɗii, ɓe pelli heen kolce tati ɓesɗe, ɓe njuppi e majji petroŋ, ɓe nduppi ɗe hedde waktu 12ɓo ñalawma. Joom na’i oo woni e woyde, rewɓe mum e sukaaɓe mum coowi bojji, sanndarmeeɓe pokkiti njahi.
Ngoon wulaango yaaji. Ko ɗuum jibini garaangal kalifu ndema e ngaynaaka. Ñalnde 1/01/13, waktu 5ɓo kikiiɗe ɓe njettii, wondude e sete mawɗo hono guwerneer Kayhayɗi e Haakem Magaama e birgaal mum e meer Beyi Lugge e meer Faraaliitaama. Ɓe njaɓɓaa, ɓe mbismaa, tawi gure komin ɗee fof ndentii, fulɓe e safalɓe, mbaɗi haalannde nanondiraande e dow toɓɓe 4. Caggal bismaade e jaarde laamɗo leydi oo sabu balle mum nguura, yimɓe e jawdi fof e ndee hitaande sooño hitaande yawtunde ndee. Toɓɓe nay ɗee ko nii ciforii :
1. Fellude jawdi ñawndi e yeeso joom mum en yo harte. So jawdi sellaani, yo safre, so i na waree yo hirse, tawa wonaa piyanɗe tuccet tuccet, no kulle nii !
2. Amin njiɗi so ruumo feso (kampaañ) ina waɗee, yo ndammiri waɗte heen;
3. Amin njiɗi walleede e kalluuji kullorɗi cumuuji :
4. Amin njiɗi asaneede beeli jaggooji ndiyam tuma nde toɓo dartii, ɗo jawdi yari.
Caggal nde ɗeeɗoo toɓɓe njettinaa, kalifu oo jaabii wiyi : « hono Barahiim … ko yowitii e rafi jawdi ina daranaa sabu ɓe neldii seteeji safrooɓe nder leydi ndii fof, kadi maa ɗuum jokku haa rafiiji ɗii egga, ko waɗaa e warngo na’i ɗii ko haa moƴƴa, wonaa goɗɗum, kadi, e ndiin mbaadi, wontaa waɗtu ». Ɗaɓɓaaɗe goɗɗe ɗee o wiyi o nanii, maa o waɗtu heen hakkille so Alla jaɓii.
Ñalnde talaata 1 saawiyee 2013
Coftuɗo Bah to Jeybaaba wur Dooro


text: Jiyaara Mbuur 2015 waɗii e sifaa mawɗo e tawtoreede binnaandu heewndu immoraade e nokkuuji keewɗi ender leydi Senegaal tawi jiidaa eko immii heen Orop Amerik ndenndii ɗoo e Mbuur fodde balɗe ɗiɗi haa tati gila Aljumaa haa Aset fayi Alet ko ñande Alet 18 lewru nduu wonnoo ñalawma duwaaw oo. Denndaangal galleeji diine gonɗi eleydi ndii hoolaaɓe mum nootiima ɗoo. Waɗantenoo JJiyaara oo ko Ceerno Muhammadul Maysuur Baro Yoo weleede Alla won e makko ooɗoo Jiyaara fuɗɗii ko hitaande 2009 tawi fuɗɗiɗum ko ɓeen banndiraaɓe almudɓe wuurdunooɓe e makko. Ñalawmaaji ɗii noon ko ñalawmaaji mawɗi e lislaam gaagaa tan jiyondiral banndiraaɓe juulɓe ɓee. Waɗaa ko mawninde Alla joomiraaɗo jom baɗe e baawɗe oo kadi gila Ceerno yettii yamiri yoo yimɓe ɓee tinno e dewal Alla haa teenti e janngude Salaatul faatiha ko heewi waɗee baraaji ɗii hadiya Nelaaɗo Alla sallallaahu aleyhiwa sallam. Konoon woniraa gila yettaaɗoo haa hanki caggal juulegol takkusaan Seeremɓe ɓee njetti no feewi banndiraaɓe nootiiɓe e jiyaara oo sabu wayii no meeɗaani waade to keewal e fof ɓe nduwii nde Alla humtata haajuuji gaddoraaɗi e fof. Ko ɗoon hadiya renndinaa caggal mum Futuro juulaa Wajiifa waɗaa tawi ɗeeɗoo balɗe kala deftere ndee ina janngaa laabi limtinɗi ko ɗoon timminaa duwaaw mum Geeƴe njuulaa duwaaw kuuɓtidinɗo oo waɗaa tawi jenngii seeɗa leydi ndii e leyɗeele juulɓe kala nduwanaa. Banndiraaɓe arnooɓe ɓee njaafaa ko ɓuri heewde ko ñande heen njoftoyi. Ceerno noon dawat ɗoo hannde Altine oo Faade Dakaar on njaaraama.


text:
She she waasii fiɗtaandu mum ñande Mawbaare ( Talaata 14 Siilto 2010) aksidaa oto hakkunde Jemaa e Moritani ( toon o umminoo ). Ko kanko wonnoo hoyre jirwinooɓe “ la Nuit du Bazin” ñande Aamnde ( Aljumaa ) jamma, kono maayde feriima jontaaɗo joom jamaanu, goram, o haaytii tawtoreede Maanditaare duuɓi capanɗe joy jeytaare. O anndaa tigirigi ko nde yaltini lefol makko gadonol biyeteengol “ A yee nde me” (2006); O sankorii ko duuɓi 26, e tuma nde yonta oo jarribaa e makko.
She she waasii fiɗtaandu mum ñande Mawbaare ( Talaata 14 Siilto 2010) aksidaa oto hakkunde Jemaa e Moritani ( toon o umminoo ). Ko kanko wonnoo hoyre jirwinooɓe “ la Nuit du Bazin” ñande Aamnde ( Aljumaa ) jamma, kono maayde feriima jontaaɗo joom jamaanu, goram, o haaytii tawtoreede Maanditaare duuɓi capanɗe joy jeytaare. O anndaa tigirigi ko nde yaltini lefol makko gadonol biyeteengol “ A yee nde me” (2006); O sankorii ko duuɓi 26, e tuma nde yonta oo jarribaa e makko.
She She joom daande welnde, limmboowo naayoo yimɓe mbeltanoo ɗum, ko ɗuum tigi waɗii mo gooto e labaaɓe nder ndingiral naalaŋkooɓe malinaaɓe. She She Dramee, ganndiraaɗo Fatumata Dramee, wonnoo ko pentoowo, juɓɓinoowo kadi jimanoowo hoyre mum jimɗi mum (Auteur, Compositeur et Interprète), jibinaaɗo e nokku ina wiyee Murjaa nder seerkal Naara; jinnaaɓe makko ɗiɗo ɓee kala ko awluɓe anndaaɓe. Ko kanko wiyanno: “mi siftortaa nde puɗɗii-mi yimde, mbeɗe sikki maa taw ko gila mbeɗe woni e tekke, nde tawnoo taariiɓe mi ɓee fof ko yimooɓe, gila taaniraaɓe am haa heɓi neenooy am, jimoowo ŋanaa.”
Ina laaɓi ko makko koo fadaani heewde duuɓi, nde wonnoo ko Allah loowi mo gila ko o njegemel, o woni ceeɗtanooɗo waawde yimde law. O suuɗaano wonde Baabani Kone (Sirani), ƴaañii mo no feewi e nder golle makko. Ko kanko holliti: “Ko joom galle am, naalaaŋke kañum ne, anndini mi Baabani. Gila e oon tuma, o seeraani e wallude mi gila e golle haa e wasiyaaji.” Ko ɗuum waɗi nii, nde o fuɗɗii teskeede e nder dingiral naalaŋkooɓe, ko law o yanti e diɗɗal “les étoiles montantes” , diɗɗal ngal Baabani e hoyre ɗowi. Ko heen o woni haa o dañi bibje, o jeytaa e ɓurɓe yiɗeede e anndeede nder naalaŋkooɓe Maali. Hannde wonaa Maali tan, ko Afiriik kala (haa teeŋti e wecco hirnaange ngo) sunii. Afriknaaɓe mbaasii naalaŋke ŋanaa, baawɗo golle mum. Fedde Ɓamtaare Pulaar e Muritani e Fooyre Ɓamtaare ina nduwanoo koreeji makko, e leydi Mali kala no diidorinoo. Yoo Alla yurmo mo, yaafoo mo, kanko e maayɓe juuɓe kala.
Maamuudu Malal Gey (Dooro Gey)


text:
Ñalnde talaata 2 noowammbar 2014, jeewte e ɗemɗe ngenndiije puɗɗiima e suudu sarɗi Senegaal. Go’o e nder leyɗe Afrik worgo Saharaa, ko laamu ina ƴetta kuulal yamirde kuutoragol ɗemɗe ngenndiije e nder Suudu Sarɗi, hay so tawii eɗen nganndi, e yeru, e nder leydi Muritani, gila nde Sih Sammba ƴetti konngol nder asaambele, haali e ɗemngal Pulaar, ɗum wontii no aada mo laawɗinaaka nii.
Kono to Senegaal ko laamu felliti waɗde ɗuum, e hirjinde ɗuum e semmbinde ɗuum. E Muritani, ko hakke mo heɓtinaaka, ko joomum en tan etotoo waawnude ɗum. Laamu Senegaal, ngam teeŋtinde kuulal ngal, waɗani ɗum ko kewu juutagol jeewte e nder ɗemɗe ngenndiije nder suudu sarɗi.
Ina wayi no kadi, ɗumɗoo ko huunde eɓɓanoonde ko ɓooyi. Ñalnde 21 suwee 2014 Mustafa Ñas habriino wonde kaɓirɗe katojinaaɗe e nantingol jeewte ɗee e nder ngenndiije poŋtaama, enndaama, kala ko fotnoo feewneede heen, feewnaama haa pari.
Noogaas e go’o almuudo ko faati e nantingol cuɓaama ngam hebleede fotde lebbi jeenay (9). Mustafa Ñas hollitii kadi wonde Dental Orop ina jeyaa e wallitde ciynugol ndee eɓɓaande.
E lewru oktoobar 2013, Mustafa Ñas habriino wonde nantingol ngol waɗoytee ko e ɗemɗe ngenndiije jeegom (6) yantude e Farayse. Njaru eɓɓaande ndee ko 350 miliyoŋ Ceefaa, tawi heen 225 miliyoŋ ko dokkal Dental Orop.
Bookara Aamadu Bah


text:
Ñalawma ɗemngal neeniwal mawninaama 21feebariyee. Toɗɗii mawningol nguu ñalngu ko batu kuftodinngu UNESCO gila 1999. Kono ngu fuɗɗii mawnineede ko e hitaande 2000, ngam semmbinde keewal ɗemɗe e heewɗemɗiyaagal e keewal pine. Hikka,ñalngu ngu mawniniraa ko e semmbinde ɓallondiral pine. Hono no heewnoo waɗireede, Sokna Irina Bokova, Kuuɓal kuftondinngal Fedde UNESCO nde, waɗii diskuur mo o huccitini e ɓesngu winndere nde. O idii ko siftinde wonde ko hikka woni hitaande 10ɓere mawningol nguu ñalngu.
Ñalawma ɗemngal neeniwal mawninaama 21feebariyee. Toɗɗii mawningol nguu ñalngu ko batu kuftodinngu UNESCO gila 1999. Kono ngu fuɗɗii mawnineede ko e hitaande 2000, ngam semmbinde keewal ɗemɗe e heewɗemɗiyaagal e keewal pine. Hikka,ñalngu ngu mawniniraa ko e semmbinde ɓallondiral pine. Hono no heewnoo waɗireede, Sokna Irina Bokova, Kuuɓal kuftondinngal Fedde UNESCO nde, waɗii diskuur mo o huccitini e ɓesngu winndere nde. O idii ko siftinde wonde ko hikka woni hitaande 10ɓere mawningol nguu ñalngu.
Caggal ɗum o wiyi wonde « nafoore keewal ɗemɗe e keewal pine e heewɗemɗiyaal ina heptinaa hannde », tee « darnde ɗemngal e nder tippudi nehdi e jaŋde e pinal e faggudu e nder renndooji men faamaama hankadi ». « Ɗemngal neeniwal,ɗemngal gowlaali gadani cukalel e puɗɗorgal haala mum, ko kam woni ngooroondi daartol e pinal neɗɗo kala. Hannde kadi, jeddi naattii woode, annduɓe kala ina keptini wonde cukalel ɓurata yaawde faamde jaŋde, e duuɓi mum gadani, ko eɗemngal mum neeniwal ». « Ina jeyaa hannde e darnde UNESCO, semmbinde heewɗemɗiyaagal timmotiroowal e ɗemngal neeniwal, e wallitde mbele neɗɗo kala ina waawa ɗemɗe tati : ɗemngal mum neeniwal, ɗemngal ngenndiwal goɗngal eɗemngal gollorgal. »
Margol ɗemɗe keewɗe, jaŋde ɗemɗe koɗe e firo, ngoni tiiɗe tati politikaaji ɗemɗiyaagal janngo. O wiyi « miɗo ñaagii winndere nde, nde gollantoo hokkude ɗemngal neeniwal hakke mum, tawa noon ko yeeso kormondiral e muñondiral, ngam udditde dame deeƴre e kisal ».
Bookara Aamadu Bah


text:
Sanndarmori mo Bakkel fawii junngo e sagataaɓe tato tuumaaɓe ko kam en mbaɗnoo njangu jamma alet jofi altine to Balu e nder falnde Bakkel. Njangu nguu waɗi ko e bitik e nder Balu. Banndiiji ɗii nawi toon ko ina wona miliyonaaji ɗiɗi. Hollitaama ko sagataaɓe njoyo tawa heen nayo ko suumiiɓe njani toon.
Ɗiin njanguuji mbaɗiino warngo suka gooto tawa oon tawaa ko e galle gooto kam e wondiiɓe mum. Ina woodi kadi sukaaɓe 2 mbarmi heen nawaa opitaal Bakkel. Maayɗo oo wiyetee ko Mammadu Saako jahroowo e duuɓi noogaas. Meer nokku oo tuumi ko Mali ɓe ngummii etee, gooto e yananooɓe ɓee seedtiima waɗɓe njangu ɓee kaalata ko wambaraŋkoore e pulaar.
Sanndarmori mo Bakkel hollitii fawii e maɓɓe junngo e kabaaru rajo Senegaal.
NGUYKA JAMMA TO BALU E FALNDE BAKKEL : TATO NANNGAAMA HEEN
Sanndarmori mo Bakkel fawii junngo e sagataaɓe tato tuumaaɓe ko kam en mbaɗnoo njangu jamma alet jofi altine to Balu e nder falnde Bakkel. Njangu nguu waɗi ko e bitik e nder Balu. Banndiiji ɗii nawi toon ko ina wona miliyonaaji ɗiɗi. Hollitaama ko sagataaɓe njoyo tawa heen nayo ko suumiiɓe njani toon.
About the author /
Lewlawal Communcation
Post your comments Annuler la réponse.
Ziar annuelle 2018
Rajo Lewlawal
Ayaawo
Cakkite+
-
-
EERAANGO GALLE SAYDKU UMARPosted in: Joljole Comments: 0
-
WUROSOOGI : PALEE PALEE HAKKUNDE SANNDARMORI E JOOM MOTOOJI ENPosted in: Renndo Comments: 0
-
WARNGOOJI KAASAMAAS : HOL NO HUUNDE NDEEE YAHRI ? (AAMADU JAW)Posted in: Joljole Comments: 0
-
KANEL : JOGAGOL FOORAAS OO JIBINII LUURALPosted in: Joljole Comments: 0
Popular+
-
ÉLIMINATOIRE DE LA CAN 2017 : LE SÉNÉGAL DANS UNE POULE ABORDABLEPosted in: Coftal, Joljole Comments: 0
-
-
-
Liste des 99 premiers compagnons de El Hadji Omaroul Foutyou TallPosted in: Joljole Comments: 0
-
MARIAGE : MAMADOU SY TOUNKARA DE LA 2STV DANS LE RANG DES POLYGAMESPosted in: Cellal Comments: 0
-
CUDDIIƊO HOOREEJO SENEGAAL: KO POT-ƊEN ANNDUDE E MARIYAM FAY SALPosted in: Dawrugol Comments: 1
-
MBALLUDI LAAMU NGUU E MISKIIN EN : NDAARTUGOL KAAYITAAJI JIBINANNDE KO HEEN FAWIIPosted in: Renndo Comments: 0
-
La ziarra annuelle de la famille omarienne célébrée à partir du 22 janvierPosted in: Joljole Comments: 0
-
-
Random+
-
DAAKAA 2018: ARDITINAAMA LEWRUPosted in: Renndo Comments: 0
-
LUMMBAL BAALAAJE : RENNDO NGOO SAFRAAMA E ALLAH MEHAPosted in: Joljole Comments: 0
-
YAAWALDE YIRLAABE : KO EKKOL WALLA KO INNDE MUM TANPosted in: Renndo Comments: 0
-
-
ALFAAJI FUUTA DUUBI SAPPO E DINGIRAL RAPPosted in: Pinal Comments: 0


text:
E ndiwii e firo men hee damal II dekere oo, sabu ngaal damal joofotoo tan ko juɓɓule dokkaaɗe mbaawka yiilde geɗe jowitiiɗe e leydi to nokkuuji dowri. Njaaɓanten ngol laawol ko damal III jowitiingal e Nokkuuji hurum e ndesaaje leydi (Espaces vitaux et réserves foncières).
E ndiwii e firo men hee damal II dekere oo, sabu ngaal damal joofotoo tan ko juɓɓule dokkaaɗe mbaawka yiilde geɗe jowitiiɗe e leydi to nokkuuji dowri. Njaaɓanten ngol laawol ko damal III jowitiingal e Nokkuuji hurum e ndesaaje leydi (Espaces vitaux et réserves foncières).
DAMAL III : Nokkuuji hurum e ndesaaje leydi
Kuulal 28 : Gure dowri ina ndokkaa hakke jogaade nokkuuji hurum tawa diwataa ko ɗe potata hatojinde e mawnugol majje.
Kuulal 29 : Gure dowri jogiiɗe ko jaasi fof hay so capanɗe joy (50) hoɗorde duumiinde gonɗe e nokku baawɗo wuureede, ina njogii hakke dañde nokku hurum. Nokku baawɗo wuureede ko nokku ɗo ndiyam ceniɗam woodi, ɗo leydi ndemeteendi woodi e ɗo mahateeji renndo denndaaɗe ngoodi.
Kuulal 30 : Nokkuuji hurum njeyaa ko e jeyi keeriiɗo Dowla, so wonaa noon tawa won teelɗuɓe njogii heen hakkeeji keeɓaaɗi e rewrude e laawol sariya. Alaa baawɗo yamireede yo mah, walla yo as fooraas walla rema, walla aawa leɗɗe e ɗiin nokkuuji hurum, so wonaa neɗɗo teelɗuɗo walla njuɓɓudi (fedde) ɓe ƴellitgol nokku oo jeyaa e ngoƴa mum en.
Ko laamu e sarwisaaji mum kalfinaaɗi ko yowitii e jiilgol leydi poti darnude keeri hakkunde jeyuuji keeriiɗi ɗii e nokkuuji hurum ɗii e sahaa gooto.
Kuulal 31 : Toɗɗagol nokkuuji hurum waawaa falaade hakke mo aynaaɓe njogii e waawde yettaade ngaluuji tago (durnirɗi).
Sariya jowitiiɗo e jiilgol fiyakuuji ngaynaaka ko kañum toɗɗotoo mbaadi kuutoragol nokkuuji hurum wonande jawdi ngarndi folindaade.
Kuulal 32 : So tawii Gure dowri ɗee ina ɓattondiri no feewi, eɗe mbaawi renndude nokku hurum gooto.
Kuulal 33 : Birooji diwaan kalfinaaɗI fiyakuuji leydi ko kañum en poti, caggal diisnondiral e renndooji waali wuro en ɓe ɗum toɗɗi ɓee, lelnude natal cifotoongal (palaŋ) nokku hurum wonande wuro fof walla wonande dental gure.
Oon palaŋ ina foti neldeede Haakem, jogiiɗo hakke, e nder lajal lewru ngam yuɓɓinde losko feeñngo feewde e ɓe haala kaa toɗɗii ɓee fof ngam anndude miijo renndooji ɗii e ɗaɓɓude jaɓgol Goomu nokkuujo oo toppitiiɗo jeerto e ñawndugol luure leydi hakkunde dente e nder Muqataa cifaaɗo e nder kuulal 25.
Ko Haakem neldata Waali eɓɓo palaŋ oo, waɗda heen tummbutere tonngaaka batu Goomu cifaaɗo e taƴre adiinde ndee.
Kuulal 34 : Ko Ministeeruuji Wuraagu e Ƴellitgol dowri, caggal cakkitgol miijo Goomuuji toppitiiɗi jeerto e ñawndugol luure leydi hakkunde dente e nder Wilaaya e Muqataa, poti ƴettude kuulal (arrêté) ngam heertinde nokku hurum, resa ɗum walla resta ɗum. Peŋɗe keeri ɗee poti waɗireede ko no sifiraa e taƴre 3 kuulal 30 gonngal dow ngal, winnditee e nder Palaŋ leydi (Plan Foncier). Darnde oon palaŋ e sifaa no o yiilirtee ko laawol sariya hebori ɗum sifaade.
Kuulal 35 : Ministeeruuji Wuraagu e Ƴellitgol dowri, ina mbaawi taƴde lowe leydi ndemeteendi mbaɗa ɗum ndesaari ngam tijjaade haajuuji ɗi njoɗtoranooka, teeŋti noon e sahaaji binnditgol yimɓe walla ponnditgol eƴɓingol won juɓɓule walla peewnugol eɓɓaaɗe ndenndaandi.
Ko Ministeeruuji Wuraagu e Ƴellitgol dowri, caggal cakkitgol miijo Goomuuji toppitiiɗi jeerto e ñawndugol luure leydi hakkunde dente e nder Wilaya e Muqataa poti ƴettude kuulal (arrêté) ngam resde leydi walla restude ɗum.
Miijo men heen …
Ko foti teskeede e ɗee geɗe ɗiɗi hono Nokkuuji hurum e Ndesaaje leydi ko nii foti faamreede :
Nokkuuji hurum ko nokkuuji catiiɗi gure ñiiɓɗe tawa ko nokkuuji ɗo nguurndam aadee aaɓnotoo. Nokkuuji ɗii poti ko tijjaade mawnugol gure mbele yimɓe mum ina ndaña ɗo mahi koɗorɗe mum en, ɗo compi mahateeje mum en denndaaɗe (jamaaji, jumaaji, janngirɗe, baamuule ekn..). Hay so tawii sariya hiisi nokkuuji hurum ko e jeyi laamu keeriiɗo njeyaa, ittataa hoɗɓe e sawndooji nokkuuji ɗii ina njogii konngol e jiilgol majji. Teskaa noon ko tabitino sariya jeyi leydi oo rokkaani gure daande maayo ɗee ɗiin hurumaaji haa ko won e majje ko jookiiɗe etee heen sahaa nii won e majje mbaawataa yaajtude. Ɗum fof noon holliri tan ko hay ko sariya oo yamiri koo jeyaa e nafooje gure daande maayo ɗee, halfinaaɓe tabitino ngoo kormaaki ɗum, ɓe ngardini tan ko nafooje yimɓe heeriiɓe ɓe ɓe mbammbi, hay nafoore laamu wonaa ngoƴa maɓɓe.
Ko yowitti noon e ko innirɗen « Ndesaaje leydi » ina wayi no oon fannu kam alaa ɗo tabitina tawo. Ndesaaje leydi fawii ko e tabitingol kuulal 6 sariya 83 127 mo 5 suwee 1983. Ngaal kuulal holliri ko leyɗeele denndaaɗe (maa wonii ko jeyi leƴƴi walla ko jeyi galleeji), so joomum en njiɗii, ina mbaawi feccitaade leydi ndii hakkunde mum en, kono laamu ina foti tijjaade won waawɓe yejjiteede walla mbaasa tawtoreede peccitagol ngol, ko ɗum waɗi laamu wooda ko resi e leydi hee tawa so ɓeen ngaroyii, ina tottee geɗe mum en. Kono nde wonde oon fannu e sariya oo alaa tawo ɗo meeɗi jolde, tabitino ngal ɗoon kuulal alaa ɗo meeɗi waɗde. Maa en ndutto e ɗum e winndannde faande : DAMAL IV : Peccitagol e teelal jeyi leyɗeele denndaaɗe.
MHJ
(Ina jokki…)